Khatijah Terung: Pengarang Wanita Melayu Awal Yang Mendepani Zaman

Kali ini saya hendak berkongsi dengan anda mengenai kisah seorang wanita Melayu yang agak istimewa. Wanita ini bolehlah dianggap sebagai salah seorang penulis wanita Melayu yang awal. Wanita ini dipercayai telah lahir di Pulau Penyengat, Riau pada tahun 1885. Namun demikian asal usulnya masih kabur dan besar kemungkinan beliau adalah orang biasa atau rakyat marhaen sahaja dan bukan wanita bangsawan atau bak kata orang dulu-dulu ‘orang berada-ada’. Hal ini lah yang menjadi salah satu sebab mengapa beliau ‘special’ berbanding tokoh wanita Melayu lain dalam sejarah yang semuanya para bangsawan ataupun kerabat diraja. Wanita ini bernama ‘Khatijah Terung’.

Pulau Penyengat, pada pinggir abad ke 19 muncul sebagai pusat budaya, sastera dan bahasa Melayu yang terulung di Alam Melayu. Kehebatan pulau ini sukar ditandingi tempat-tempat lain daripada segi bilangan penulis, jumlah karya dan kepelbagaian isi kandungan karya, lebih-lebih lagi pembaharuan yang dibawa beberapa orang penulisnya. Daripada segi jumlah terdapat lebih kurang 137 buah karya daripada kira-kira 70 orang penulis. Perkembangan ini sebenarnya ada kaitan dengan pengaruh dari keluarga bangsawan terkenal dan bapa pembaharuan kesusasteraan Melayu yang sebenar iaitu Raja Ali Haji( bukan si mamak kuli British Abdullah Munsyi), selain peranan yang dimainkan Kelab Rusydiah, payung seni dan budaya Riau dari tahun 1895 hingga 1905 .

Keadaan ini juga telah membolehkan munculnya golongan penulis-penulis wanita dan pengarang berbentuk feminis yang cuba memperjuangkan hak wanita. Dari perkembangan inilah yang mungkin telah memberikan inisiatif untuk Khatjah Terung menghasilkan karyanya yang bertajuk Himpunan Gunawan Bagi Laki-Laki dan Perempuan, sebuah karya yang memaparkan tema yang agak kontroversi pada zaman tersebut.

Namun demikian kepesatan perkembangan penulisan dan kesusasteraan di pulau ini mula berubah sekitar awal tahun 1910-an berikutan banyak bangsawan dan penulis Pulau Penyengat melarikan diri ke tempat lain, akibat pergolakan politik antara kerajaan Belanda dengan kerajaan Melayu Johor -Riau-Lingga yang berpusat di pulau itu.

Walaupun dalam dunia penulisan beliau dikenali sebagai seorang pengarang, namun bagi para penduduk di Pulau Penyengat yang sempat hidup sezaman dengannya beliau lebih dikenali sebagai seorang dukun atau bomoh. Dia adalah “ public figure” dan kerap diundang ke majlis perkahwinan.

Kehadiran beliau di majlis tersebut penting bukan sahaja untuk menyerikannya, tetapi juga dapat mendinding raja sehari daripada dikacau orang halus, polong dan hantu, maka majlis itu dapat berjalan dengan lancar. Khatijah menjadi lebih terkenal setelah berkahwin dengan Raja Haji Abdullah bin Raja Hassan, cucu kepada Raja Ali Haji (1809-1872), antara tahun 1908 dan 1911, ketika berusia antara 23 hingga 26 tahun.

Perkahwinan itu adalah kali yang kedua baginya kerana dia pernah berkahwin dengan seorang tukang gunting rambut sebelum itu. Perkahwinannya dengan Raja Haji Abdullah telah membuat orang ramai di Pulau Penyengat memberi perhatian lebih kepadanya, sekaligus mengubah kedudukan sosialnya walaupun dia hanya isteri nombor empat.

Mengapa gamaknya seorang bangsawan terpelajar dan berketurunan bangsawan seperti Raja Haji Abdullah ingin berkahwin dengan seorang bomoh wanita seperti Khatijah Terung? Al kisahnya ialah kerana, Raja Haji Abdullah juga sebenarnya seorang tabib yang pandai dalam selok belok ilmu Supranatural dan ingin mengetahui kehebatan sebenar ilmu polong, pengasih, tangkal dan lain-lain yang dipunyai Khatijah.

Sebab kedua adalah kerana, Khatijah mempunyai bakat menulis, mengarang, berpantun, bergurindam, bersyair, selain tahu bahasa Arab. Ketiga kerana, Khatijah pandai memasak, menekat dan menjahit dan pandai mengambil hati Raja Haji Abdullah, yang jauh lebih tua daripadanya. Dan yang terakhir adalah kerana, hubungan mereka sebenarnya telah berputik sejak Khatijah menjadi orang gaji di rumah Cik Yam, isteri ketiga kepada Raja Haji Abdullah lagi.

Dengan mengahwini Raja Haji Abdullah, Khatijah Terung dapat memanfaatkan bahan bacaan di perpustakaan milik suaminya sebelum ia terbakar pada malam tujuh likur bulan Ramadhan tahun 1923.

Kesempatan membaca kitab tentang ilmu dan petua, termasuk bahan bacaan tentang gender dan seksualiti dari Eropah telah memberi ilham kepada Khatijah untuk membukukan ilmunya. Penulisan petua itu juga dipengaruhi penulisan pengarang wanita yang lain, lebih-lebih lagi kebebasan dan keberanian yang ditunjukkan Raja Aisyah Sulaiman dan juga Raja Kalzum. Selain itu, mungkin Khatijah Terung telah mendapat galakan daripada suaminya untuk mengarang.

Sebelum kita teruskan mengenai Khatijah Terung , ada moleknya kita tahu serba sedikit latar belakang suaminya Raja Haji Abdullah. Beliau terkenal sebagai tabib yang pakar dalam ilmu rohani dan pukau, dan termasyur dengan nama timangan: Engku Haji Lah. Perkara lain yang menarik pada Raja Haji Abdullah ialah dia pernah dilantik sebagai hakim landard dan kadi syariah. Walaupun jawatan yang pertama itu disandangnya cuma beberapa tahun, tetapi telah membuatnya dikenali sebagai hakim. Setelah dihantar ke timur tengah untuk melanjutkan pelajaran, penguasaannya ke atas bahasa Arab membolehkannya menterjemah dan mengadaptasikan karya-karya sastera Arab ke dalam bahasa Melayu. Dia juga pandai berbahasa Perancis dan Belanda.

Pendek kata, dia mempunyai banyak bakat, maka boleh dikatakan seorang yang serba boleh malah sesuatu yang amat luar biasa bagi masyarakat Melayu pada zaman tersebut. Hal ini membuktikan bahawa jika anak Melayu itu diberi peluang yang sama rata untuk mendapatkan pendidikan yang secukupnya terutama pada zaman penjajahan British, sudah pasti ratusan atau ribuan cendekiawan Melayu yang bijak pandai dapat dilahirkan.

Ternyata ungkapan Melayu mudah lupa, pemalas dan lembab itu hanya satu propaganda busuk dari pihak penjajah untuk melemahkan semangat anak Melayu. Jika Raja Haji Abdullah yang hidup sekitar abad ke 19 boleh melakukannya mengapa tidak anak-anak Melayu sekarang?

Baiklah, mengenai nama Khatijah Terung mungkin ada yang berasa lucu dengan nama tersebut dan mungkin juga ada yang berotak kuning akan memikirkan ‘terung’ mempunyai kaitan dengan sesuatu yang bersifat seksual atau lucah. Sebenarnya menurut seorang sejarawan dari UKM, nama terung itu sebenarnya lekat pada Khatijah kerana dia dikatakan mempunyai kulit yang putih dan licin sepertimana kulit terung susu. Namun demikian sebenarnya jika anda merasakan bahawa gelaran ‘Terung’ itu ada makna yang tersirat mungki juga ada benarnya, ini kerana Khatijah memang terkenal dengan ilmu pengasih serta ilmu yang melibatkan hubungan seksual.

Hal ini terpampang jelas dalam karyanya Himpunan Gunawan Bagi Laki-Laki dan Perempuan. Diantara ilmu-ilmu yang diturunkan dalam kitab beliau yang berkaitan hubungan kelamin adalah, ilmu pengasih, ilmu menguatkan tubuh suami, ilmu membuat suami tertarik kepada isteri, ilmu membuat jimak yang menyeronokkan, petua menahan air mani supaya tidak cepat keluar, petua mengeraskan anggota suami, bagaimana membuat suami setia kepada isteri, petua memanggil suami untuk bersetubuh, petua menjamu selera pusara puki dan bagaimana wanita membuat dirinya cantik dipandang. Khatijah Terung menyatakan ilmu-ilmu itu didapatinya daripada banyak guru, termasuk Wan Mah dan apa yang tertulis hanyalah sedikit daripada segala ilmu yang ada padanya.

Walaupun secara keseluruhannya kitab itu lebih berupa panduan kepada perempuan untuk membuat lelaki atau suami merasa berahi, tetapi ia bukanlah sebuah karya lucah atau porno. Tidak kira apa juga lah pandangan kita terhadapnya, mungkin inilah kali pertama seorang pengarang wanita Melayu abad ke 19 yang meluahkan secara terus terang apa yang boleh mereka lakukan untuk membuat lelaki merasa teransang dan sayang kepada mereka.

Kelantangan dan keberanian Khathijah Terung untuk mengetepikan Taboo atau larangan masyarakat ketika itu dalam membicarakan hal-hal berkaitan hubungan kelamin, keinginan dalaman, fantasi dan rasa berahi wanita dianggap sebagai sesuatu yang mendahului zamannya dan agak luar biasa terutama bagi seorang wanita Melayu abad ke 19 yang masih terkenal dengan sifat kemelayuannya. Keberanian itu mungkin disebabkan galakan daripada suaminya sendiri, Raja Haji Abdullah, seorang tokoh yang dihormati dan mendapat pendidikan barat selain pendidikan keagamaan.

Dapat disimpulkan disini bahawa dengan penulisan karya tersebut Khatijah Terung telah menempatkan dirinya dalam suatu ruang yang tersendiri dalam kesusasteraan Melayu Riau, yang lansung berbeza dengan pengarang lelaki dan wanita Melayu yang lain, termasuk Raja Ali Haji sendiri, ini kerana karya ini dikarang khas oleh seorang wanita dan ditujukan pula kepada wanita.

Oleh sebab Khatijah Terung adalah satu-satunya pengarang wanita Melayu yang berani dan berterus terang dalam menulis mengenai perkara yang pada amnya cuba dielakkan pengarang wanita yang lain kerana taboo atau kekangan masyarakat, tidaklah keterlaluan jika dikatakan dia adalah pengarang wanita yang amat istimewa dan lain daripada yang lain.Sekian wallah hu a’lam.


Sandwich: Makanan Sang Pejudi British

Sandwich, itulah nama dan gelaran bagi seorang diplomat British yang pada awal karier hidupnya sebagai diplomat negara, berkahwin dan mempunyai pelbagai gelaran nama yang lainnya. Sandwich merupakan gelaran bangsawan yang mempunyai hubungkait dengan bandar Sandwich di England.

Kalau anak anda bertanya tiba-tiba soalan cepumas pada pagi hari yang murni dan tenang: “Oh ibu dan ayah, mengapakah sandwich ini dinamakan sandwich? Mengapa tidak dinamakan sandal ataupun sandbox?”

Anda mahu menjawab apa? Tidak mengapa, begini sejarah ringkasnya.

John Montagu yang lahir pada tahun 1718 ini mempunyai gejala yang teruk pada penghujung hidupnya iaitu berjudi. Beliau gemar berjudi apatah lagi permainan yang melibatkan kepingan-kepingan kad. Dia tidak akan terlepas satupun dalam permainan ini, wajib baginya.

Dalam setiap permainan yang disertainya, dia akan bermain tanpa henti sehinggakan dia sering terlupa untuk menjamah makanan. Untuk menyelesaikan kekusutan masalah terlupa makan setiap kali bermain judi, beliau akan membekalkan dirinya dengan dua keping roti bakar yang diselitkan dengan potongan daging lembu. Yeah, makanan padat yang mudah dimakan dan kenyang.

Makanan yang pada asalnya disediakan untuk dirinya sendiri, akhirnya lama-kelamaan ditiru dan dijamah oleh para penjudi sehinggakan ‘makanan untuk Sandwich’ bertukar menjadi nama ‘sandwich’. Edward Gibbon bertanggungjawab menamakan makanan ‘compact’ ini.

Ada pelbagai versi dalam asal-usul pembuatan sandwich ini. Versi pertama menyatakan yang John menginspirasikan sandwich dari masyarakat Eropah timur dan Mediterranean. Di sana, masyarakatnya menggunakan roti pita atau naan untuk mengisi kepingan daging dan sayuran.

Versi kedua, makanan seumpama sandwich sudah lama dijamah oleh masyarakat Yunani, Arab, India dan Mexico (taco) melalui beberapa catatan lama makanan-makanan yang dihidangkan dari keempat bangsa utama tersebut.

Tetapi, sehingga kini, makanan ringan dan mudah dijamah ini terkenal di seluruh dunia sebagai pendamping manusia dalam hidangan sarapan, makan malam atapun snek ringan di majlis keramaian.

Siapa sangka, makanan yang diminati ramai ini berasal daripada nama keturunan bangsawan dan hasil idea dari seorang penjudi berat?

Akhir kalam, ingat sandwich, maka ingatlah John Montago, Si Penjudi British.

RUJUKAN:

1. Foods that Changed History: How Foods Shaped Civilization from the Ancient World to the Present oleh Christopher Martin Cumo.

2. A History of Food in 100 Recipes oleh William Sitwell.

3. The Story of the Sandwich, History Channel, 2014 oleh Stephanie Butler.


10 Bahasa Yang Paling Terancam Dan Bakal Pupus

Dalam 195 buah
negara yang membentuk dunia ini, wujud lebih 7000 buah bahasa yang masih hidup
dan diamalkan. Menurut senarai bahasa-bahasa yang terancam yang dikeluarkan
oleh UNESCO, lebih separuh daripada angka tersebut akan pupus menjelang tahun
2100. Terdapat beberapa tahap yang menjadi pengukur kadar terancam bagi
sesebuah bahasa, iaitu:

Menurut
pendefinisian UNESCO, sesebuah bahasa itu dikelaskan sebagai terancam apabila
ia tidak diajarkan oleh penutur tua kepada golongan belia dan ia tidak lagi
dituturkan dalam kehidupan seharian. Status terancam bagi bahasa tersebut akan
berubah menjadi kritikal jika penutur yang masih hidup adalah dari golongan warga
emas dan ia dituturkan dalam kalangan masyarakatnya sahaja.

Selain itu,
sesebuah bahasa juga boleh dianggap terancam jika ia menerima tekanan yang
besar dari luar. Contoh bagi situasi ini dapat dilihat dengan jelas pada
bahasa-bahasa asli di Amerika Utara yang kebanyakannya telah terancam dan
pupus. Semasa kolonisasi di Amerika sedang rancak berlaku, lebih separuh dari
keseluruhan bahasa asli di sana mengalami kepupusan akibat kebanyakan
penuturnya dibunuh secara beramai-ramai. Pada tahun 1994, dianggarkan terdapat
kira-kira 155 buah bahasa asli yang masih berbaki di Amerika Syarikat. 135
daripadanya dikelaskan sebagai terancam memandangkan golongan belia di sana
lebih cenderung bertutur dalam Bahasa Inggeris.

Dalam separuh daripada 7000 buah bahasa di dunia yang dikategorikan sebagai terancam itu, bahasa-bahasa yang dituturkan oleh masyarakat asli di Malaysia juga tidak terkecuali. Di samping dua buah bahasa kaum Sarawak asli iaitu Seru dan Lelak yang dilaporkan telah pun pupus, terdapat beberapa buah bahasa asli lain yang dikelaskan sebagai terancam. Antaranya adalah bahasa Kejaman, Miriek dan Kristang.

Hal ini sebagaimana yang dilaporkan oleh Professor Dator’ Dr. Mohamad Kadim Suaidi pada tahun 2017 yang lalu. Bahasa Bidayuh dan Kelabit juga ikut dimasukkan ke dalam program pemeliharaan berikutan statusnya yang dianggap telah terancam.

Dalam artikel ini,
penulis ingin kongsikan 10 dari sekalian buah bahasa asli yang dilaporkan bakal
pupus tidak lama lagi:

RESIGARO

Resigaro adalah
satu bahasa bagi warga asli Amazon di Peru. Sejak kematian penutur wanita
terakhirnya pada tahun 2016, hanya terdapat seorang sahaja penutur bahasa ini
yang masih hidup, iaitu Pablo Andrade. Oleh kerana itu, bahasa ini dianggap
sebagai salah satu bahasa yang paling terancam di dunia, walaupun penutur
tunggalnya itu sedang mengusahakan satu projek pendokumentasian bahasa itu
sejak tahun 2016 lagi.

CHAMICURO

Sebuah lagi bahasa
masyarakat asli Peru yang dikelaskan sebagai terancam adalah Bahasa Chamicuro.
Penggunaan bahasa ini digantikan sepenuhnya oleh Bahasa Sepanyol, meninggalkan
hanya 8 orang penutur sahaja yang masih hidup, sebagaimana yang dilaporkan oleh
para penyelidik pada tahun 2008. Malangnya, keadaan sudah terlambat untuk
menyelamatkan bahasa ini.

NGAN’GIKURUNGGURR

Bancian yang
dilakukan pada tahun 2016 mendapati bahawa terdapat kira-kira 26 orang penutur
bahasa masyarakat asli dari Australia ini, mengisyaratkan bahawa bahasa ini
akan pupus tidak lama lagi. Namun, bahasa ini dianggap dapat dipelihara walau
hanya di atas kertas. Hal ini kerana usaha penyelidikan dan pendokumentasian
bahasa tersebut berlangsung sempurna, di mana dikatakan bahawa terdapat
kira-kira 27 buah jurnal akademik berkenaan bahasa Ngan’gikurunggurr.

ALAWA

Alawa merupakan
sebuah lagi bahasa kaum asli dari Australia. Turut dikenali sebagai Galawa atau
Waliburu, bahasa ini mempunyai 18 orang penutur pada tahun 1944 dan angka
tersebut mengecil sehingga 4 orang sahaja pada tahun 2016. Berkemungkinan besar
keempat-empat orang itu merupakan penutur terakhir bahasa ini, menjadikannya
bakal pupus dalam beberapa tahun akan datang.

AINU

Dengan hanya
kurang dari 15 orang penutur sahaja yang masih hidup, yang kesemuanya adalah
warga emas, bahasa kaum asli dari Jepun ini dikategorikan sebagai bahasa yang
secara kritikal terancam. Mujur, banyak usaha yang dilaksanakan bagi tujuan
memelihara dan menghidupkannya semula, dan masih belum terlambat untuk
mewariskan bahasa ini kepada generasi mendatang.

DUMI

Merupakan bahasa bagi
masyarakat asli dari Nepal, Dumi dilaporkan memiliki kira-kira 200 orang
penutur yang masih hidup pada tahun 2007. Pun begitu, bahasa ini dianggap bakal
pupus kerana penutur yang berstatus ibu bapa tidak menggalakkan anak-anak
mereka mempelajari bahasa Dumi.

N|UU

N|uu adalah bahasa
yang masih dituturkan oleh 7 orang di Afrika Selatan. Pada asalnya, bahasa ini
merupakan bahasa pertuturan bagi kaum Khomani. Akibat tekanan dari ancaman
luar, ramai masyarakat Khomani memilih untuk meninggalkan bahasa ini dan
menuturkan bahasa Afrika.

YUCHI

Bahasa bagi
masyarakat asli Amerika ini hanya mempunyai 4 orang penutur pada tahun 2013.
Walaupun dilanda ancaman kepupusan, bahasa ini dipercayai bakal dipelihara
menerusi pendokumentasian dan rakaman video berkat usaha-usaha yang giat
dilakukan.

TER
SAMI

Ter Sami adalah
bahasa yang dituturkan oleh sekitar 10 orang di Russia. Seperti Niuu,
penggunaan bahasa ini hampir digantikan sepenuhnya oleh bahasa Russia. Terdapat
sejumlah pendokumentasian bagi bahasa ini, namun hal itu tidak menghalangnya
dari terus dilanda kepupusan.

CHULYM

Menurut bancian
yang dibuat pada tahun 2010, terdapat 44 orang sahaja penutur bagi bahasa ini.
Penutur termudanya pada waktu itu berusia 54 tahun, membuatkan bahasa kaum
Chulym Tatar, kaum yang mendiami Tomsk Oblats dan Krasnoyarsk Krai di Russia
bakal hilang dari dunia.

KESAN
KEPUPUSAN SESEBUAH BAHASA

Kematian sesebuah
bahasa mungkin bukanlah suatu perkara yang memberikan impak langsung pada diri
kita secara umum, jika ditanggapi hanya pada permukaan lebih-lebih lagi di
zaman yang serbi-serbi materialistik ini. Namun, pada hakikatnya bahasa
memegang suatu keupayaan yang tidak hanya terhad sebagai medium komunikasi.
Sebaliknya, bahasa adalah kunci kepada keunikan dan identiti sesebuah bangsa
yang setiap satu bangsa memiliki warisan kebudayaan yang amat mengasyikkan.

Kematian sesebuah
bahasa bermaksud matinya kefahaman jitu tentang setiap satu perkataan yang
terkandung di dalam bahasa tersebut. Misalnya, Bahasa Inuit memiliki 50 patah
perkataan yang merujuk kepada salji. Angka yang tinggi ini mengisyaratkan
signifikasi salji dalam kebudayaan masyarakat Inuit di samping permaknaan yang
amat mendalam yang terkandung dalam setiap perkataan yang berbeza.

Jika kesemua 50
perkataan yang merujuk kepada salji itu hanya diterjemahkan secara umum sebagai
‘salji’ berikutan kepupusan bahasa itu dan ketidakfahaman tentang maksud
mendalam di sebalik setiap perkataan itu, maka secara tidak langsung penterjemaah
berkenaan bakal menghilangkan keunikan maksud salji bagi masyarakat Inuit.

Hal ini sekaligus
bakal membuatkan kefahaman kita terhadap identiti dan budaya Inuit tidak
mencerminkan perkara yang sebenar. Begitulah keadaannya bagi setiap bahasa yang
dikelaskan sebagai terancam ataupun yang sudah pupus.

RUJUKAN

Nur Shahirah
Osman. (10 Ogos 2017). Setengah dari bahasa dunia pupus termasuk beberapa
bahasa etnik Sarawak – UNESCO. Sarawak Voice.
https://sarawakvoice.com/2017/08/10/setengah-dari-bahasa-dunia-pupus-termasuk-beberapa-bahasa-etnik-swak-unesco/

Sarah P Young. (9
Februari 2019). Ten of the Most Critically Endangered Languages in the World.
Ancient Origins.
https://www.ancient-origins.net/history-ancient-traditions/nine-worlds-most-endangered-languages-0011455

The Borneo Post.
(9 Jun 2012). UNESCO berusaha pelihara bahasa Kelabit dan Bidayuh. Borneo Post.
https://www.theborneopost.com/2012/06/09/unesco-berusaha-pelihara-bahasa-kelabit-dan-bidayuh/

The Guardian. (15
April 2011). Endangered languages: the full list.
https://www.theguardian.com/news/datablog/2011/apr/15/language-extinct-endangered


Lucid Dream: Belajar Kebolehan Mengawal Mimpi

Adakah anda pernah mengalami situasi ketika anda bermimpi, anda merasakan ia seperti realiti? Anda berupaya mengawal dan sedia maklum dengan persekitaran seperti waktu,cuaca, pergerakkan  dan segalanya di dalam mimpi anda sendiri.Inilah dipanggil sebagai “Lucid dream” dimana anda mempunyai kuasa dalam mengubah jalan cerita mimpi anda sendiri.

Para pengkaji, bersetuju bahawa “Lucid Dreaming” membawa erti si pemimpi sedar  bahawasanya dia sedang berada dalam mimpi. Kajian yang dijalankan oleh Schredl dan Erlacher dalam populasi German mendapati 51% daripada peserta akan mengalami Lucid Dream sekali dalam kehidupan mereka.

Selain itu, ada juga pengkaji yang mengatakan mereka yang bermimpi dalam fasa ini mempunyai keupayaan intelektual dalam aktiviti otak seperti membuat keputusan dalam kehidupan seharian. Bahkan juga,kajian mendapati para atlet juga boleh melakukan latihan mereka melalui mimpi ini.

Jadi bagaimanakah mimpi ini terjadi?

Lucid Dreaming (LD) terjadi ketika tidur seseorang itu berada dalam fasa REM (Rapid Eyes Movement). REM adalah pergerakkan laju mata yang berlainan arah ketika kita sedang  tidur. Dalam fasa REM inilah kita akan bermimpi yang memainkan peranan dalam proses pembelajaran, memori dan emosi seseorang. Ketika fasa REM ini terjadi ,kadar denyutan jantung dan pergerakkan mata juga akan meningkat.

Peluang untuk mengalami LD juga tinggi. Bagaimanakah mimpi ini muncul dalam tidur seseorang tidak dapat dipastikan lagi, ada yang terjadi secara spontan (mungkin selepas anda baca artikel ini , anda juga boleh mengalami LD),ada yang mengalaminya setelah bangun tidur dan mengambil posisi tidur kembali. Tidak kurang juga yang melatih dirinya untuk mencapai fasa LD dalam mimpi mereka.

Apa yang terjadi sekiranya kita bermimpi dalam Lucid Dreaming ?

Perbezaan mimpi biasa dan mimpi LD adalah apabila kita bermimpi biasa, bahagian otak yang mengawal tahap kesedaran kita dinyah-aktifkan. Ini menjadi punca kenapa kita menjadi kurang jelas dengan apa yang terjadi pada mimpi kita. Umpama kita seorang penonton yang menyaksikan sebuah filem.

Namun,ketika seseorang itu mengalami LD tahap seseorang itu untuk mengawal mimpi mereka sangat tinggi. Si pemimpi menjadi peserta dalam mimpi sendiri dan mempunyai kuasa untuk mengawal mimpi. Terbang atau jalan,laju atau berlari dan pelbagai tindakan dikawal oleh si pemimpi. Dalam ruangan mimpi inilah, si pemimpi meneroka dan membina peluang yang terlepas dalam kehidupan realitinya.Ini membantu membina emosi gembira ketika si pemimpi bangun daripada tidur mereka

Lucid dream dalam kehidupan seharian

Mereka yang mengalami LD membantu mengawal tahap ketakutan apabila kita bermimpi. Tiada lagi mimpi ngeri ! Disamping itu, kegunaan LD memberi peluang untuk kita faham diri sendri ketika kita bermimpi secara sedar sepenuhnya. Ada juga yang menggunakan LD sebagai alternatif menghilangkan fobia mereka. Di alam mimpi inilah mereka mengatasi apa yang mereka takut dan mengurangkan rasa terancam dalam kehidupan sebenar

Banyak lagi kajian yang dijalankan berkenaan Lucid dreams. Namun begitu,fenomena ini masih lagi kurang diketahui oleh orang ramai. Jika anda ingin mengalami Lucid Dreaming, anda boleh melayari internet dimana-mana platfom tentang Lucid Dreams. Bahkan,terdapat juga lagu yang mampu membawa anda ke fasa Lucid dream!. Terokailah mimpi sendiri umpama dunia memberi anda peluang sekali lagi.

Artikel dikirimkan oleh Ratna untuk The Patriots.


Medusa: Kisah Wanita Berambut Ular, Sekali Tenung Mata Jadi Batu

Sebut
saja nama Medusa, sudah pasti ada yang kecut perut membaca kisah mitos Yunani
ini. Mana tidaknya, sesiapa yang terpandang wajah wanita berambut ular yang
disumpah oleh Dewi Athena ini akan bertukar menjadi batu dan hanya berjaya dikalahkan
anak Dewa Zeus, Perseus. Malah, kisah ini menjadi sebahagian daripada dua versi
filem Clash of the Titans yang ditayangkan pada tahun 1981 dan 2010. Tetapi apa
kisah sebenar yang menyelubungi Medusa?

Menurut
catatan Ovid dalam Metamorphoses, Medusa merupakan seorang wanita yang jelita.
Kejelitaannya membuatkan ramai jatuh hati bukan kepalang termasuk seorang dewa
Yunani bernama Poseidon. Poseidon yang merupakan pemerintah dunia lautan
terlalu gilakannya sehingga ke satu tahap mengadakan hubungan kelamin dengan
Medusa dalam sebuah kuil khas yang didedikasikan kepada Athena.

Apabila
Athena mendapat tahu apa yang berlaku, Medusa disumpah oleh dewi berkenaan
dengan rambutnya bertukar menjadi ular. Dewi itu turut memberi amaran sesiapa
yang melihat wajahnya akan bertukar menjadi batu. Justeru tidak hairanlah,
gambaran perawan cantik yang digambarkan Ovid bertukar kepada raksasa hodoh
seperti digambarkan oleh Virgil. Ada juga sesetengah variasi mitos yang
menyatakan Gorgon bersaudara (Medusa merupakan salah seorang daripada tiga
raksasa wanita) sememangnya raksasa dan diliputi dengan ular.

Jadi
bagaimana kisah Perseus dan Medusa ini boleh terjadi? Semua ini bermula
bertahun-tahun sebelum takdir menemukan mereka. Perseus memang anak Zeus tetapi
bondanya ialah Puteri Danae, puteri kepada Raja Acrisius dari Argos. Pada suatu
hari, seorang ahli nujum memberi amaran satu masa nanti, cucu lelakinya akan
membunuh baginda. Untuk mengelak perkara itu berlaku, Danae dikurung di satu
tempat terpencil dan sukar dilalui manusia. Tetapi itu tidak menghalang Zeus
untuk meniduri baginda sama ada menerusi penyamaran (versi filem Clash of the
Titans) atau melalui hujan emas (mitos klasik Yunani).

Yang
pasti, Danae kemudiannya mengandung dan tidak lama kemudian, melahirkan seorang
bayi lelaki yang sihat bernama Perseus. Acrisius yang takut tilikan itu akan
menjadi kenyataan tetapi tidak mahu mengundang kemurkaan Zeus mengambil
keputusan untuk membuang dua beranak itu ke lautan dalam sebuah peti kayu.
Tidak lama kemudian, Raja Seriphus, Dictys menyelamatkan mereka dan membesarkan
Perseus ibarat puteranya sendiri. Tetapi terdapat ramai orang yang tidak
menyukai kehadiran Perseus.

Dalam
mitos Perseus sendiri, musuhnya ialah Polydectes, Raja Seriphus dan adinda
kepada Dictys. Dan bagi membolehkan Perseus tidak lagi menjadi duri dalam
daging dan merealisasikan hasratnya memperisterikan Danae, baginda menghantar
putera Zeus itu untuk membawa pulang kepala Medusa. Misi tersebut diibaratkan
misi mustahil lebih-lebih lagi dengan reputasi Medusa yang bisa menukar sesiapa
saja menjadi batu jika menatap wajahnya. Namun, Polydectes tidak sedar
pesaingnya itu mendapat bantuan dari dewa-dewi Yunani yang bersimpati dengan
misi mustahilnya itu.

Dengan
statusnya sebagai putera Zeus, bantuan diterima dalam pelbagai bentuk. Dewa
Kematian Hades mengurniakannya Topi Halimunan, Dewa Penyampai Hermes (sepasang
sandal bersayap), Athena (sebuah perisai gangsa yang boleh memantulkan cahaya)
dan Dewa Pembuatan Hephaestus (sebilah pedang). Dengan semua kurnia ini, ia
dimanfaatkan sebaiknya oleh Perseus. Selepas menemui sasarannya, Medusa
dipenggal olehnya dengan perisai gangsa Athena tatkala sedang tidur. Ironi
kerana dewi yang sama menyumpahnya juga bertanggungjawab secara tidak langsung
terhadap kematiannya.

Selepas
berjaya memenggal Medusa, sebuah kuda bersayap bernama Pegasus muncul dari
lehernya. Tetapi menurut Hesiod dalam karyanya Theogony, gergasi emas bernama
Chrysaor turut muncul dari lehernya. Kakak dan adik Medusa yang mendapat tahu
apa yang berlaku segera menyerang Perseus tetapi beliau berjaya melarikan diri
dengan Topi Halimunan yang dikurniakan oleh Hades. Jika mengikut variasi mitos
lain, beliau melarikan diri dengan Pegasus seperti dipaparkan dalam Clash of
the Titans. Selepas itu sama ada dengan sandal Hermes atau Pegasus, Perseus
kembali ke Seriphus.

Tetapi
dalam perjalanan, lebih banyak pengembaraan menarik yang ditempuh putera Zeus
itu. Walaupun Perseus merupakan protagonis mitos ini, kepala Medusa turut
memainkan peranan penting dalam kebanyakan pengembaraannya. Apabila darah
wanita itu menitis semasa Perseus melalui kawasan lembah Libya, ia
mengakibatkan kemunculan banyak kala jengking. Dan pada satu ketika semasa
hendak melepaskan lelah, beliau bertembung dengan Dewa Atlas. Apabila
permohonannya untuk berehat seketika ditolak, Perseus menunjukkan kepala Medusa
terhadap Atlas dan menyebabkan beliau bertukar menjadi gunung.

Perseus
juga bertemu dengan Andromeda, puteri kepada Raja Aethiopia, Cepheus. Untuk
menyelamatkan Andromeda dari menjadi mangsa bahaman Cetus sebagai korban kepada
Poseidon, beliau menggunakan kepala Medusa dan menukarnya menjadi batu. Kepala
yang sama digunakan terhadap Phineus, bapa saudara Andromeda merangkap
tunangnya, perampas takhta Argos, Proetus dan Polydectes sendiri. Selepas
takhta Seriphus diambil alih oleh Dictys, Perseus menyerahkan kepala Medusa
kepada Athena di mana ia digunakan sebagai pelindung setiap kali beliau turun
ke medan peperangan.

Walaupun
Medusa dianggap raksasa dalam mitos klasik Yunani tetapi kepalanya dianggap
simbol perlindungan pada azimat bagi menghalau unsur-unsur jahat dari
mengganggu si pemakainya. Malah, nama Medusa itu sendiri berasal dari perkataan
Yunani yang bermaksud untuk menjaga atau melindungi. Imejnya boleh dilihat
dalam pelbagai artifak Yunani dan Rom yang ditemui di pelbagai tapak arkeologi
sekitar Eropah. Contohnya, penemuan loket yang mengandungi imej Medusa yang
bertarikh dari abad kedua hingga keempat Masihi Rom yang ditemui di kawasan
desa Cambridgeshire. Atau kepala Medusa yang diperbuat daripada marmar berusia
2,000 tahun yang ditemui di tapak arkeologi sebuah pusat perdagangan Rom di
Turki.

Hari
ini, imej Medusa terus kekal hidup dalam dunia moden hari ini. Tidak percaya?
Lihat simbol yang digunakan firma pakaian fesyen terkenal, Versace sebagai logo
syarikatnya. Atau bagi peminat francais Assassin’s Creed, pasti ramai menyumpah
melihat kelibat Medusa dalam Assassin’s Creed: Odyssey kerana wanita ini
merupakan antara musuh yang paling sukar ditewaskan dalam francais berkenaan.
Semua ini menunjukkan mitos klasik lama masih wujud sehingga hari ini dan
menjadi sebahagian daripada fabrik dunia moden.

RUJUKAN:

DHWTY.
(2019). The Real Story of Medusa: Protective Powers from a Snake-Haired Gorgon.
Ancient-Origins.net. https://www.ancient-origins.net/myths-legends-europe/legend-medusa-and-gorgons-002773


10 Fakta Menarik Mengenai Mamot Si Gajah Purba

Sebut
saja mamot, ramai dapat membayangkan moyang gajah moden itu sebagai gajah besar
dan berbulu serta memiliki gading yang panjang. Mamot berevolusi dari genus
Mammuthus yang berevolusi sekitar 5.1 juta tahun lalu di Afrika. Mamot bersama sepupu
jauh mereka, mastodon pupus sekitar 10,000 tahun yang lalu dan siapa sangka,
ini kini menjadi sebahagian daripada budaya pop hari ini. Tetapi ada banyak
perkara yang kita tidak tahu tentang mamot.

1. Gading panjang itu menawan,
sayang…

Selain
dikenali dengan ciri bulunya yang tebal, mamot turut dikenali dengan gadingnya
yang panjang di mana ia boleh mencecah sehingga 15 kaki. Gading ini merupakan
sebahagian daripada tarikan seksual mamot jantan untuk menarik pasangan
betinanya. Ini kerana gading yang panjang, melengkung dan menarik dilihat satu
ciri yang membuatkan mamot betina tertarik untuk mengawan dengan mamot jantan.
Selain sebagai tarikan seksual, ia juga berperanan sebagai alat perlindungan
daripada ancaman pemangsa seperti harimau taring lengkung.

2. Jadi buruan terawal manusia

Dengan
panjang 13 kaki dan berat lima hingga tujuh tan, bagi kelompok awal Homo
sapiens, ia merupakan satu kejayaan besar sekiranya berjaya menangkap mamot.
Mamot menjadi buruan bukan saja untuk mendapatkan bulunya tetapi juga untuk
mendapatkan dagingnya yang lazat lagi berlemak. Dan wujud satu teori aktiviti
pemburuan mamot secara berkumpulan menerusi kesabaran, perancangan dan
kerjasama bagi menjatuhkan mamot merupakan faktor utama pembangunan tamadun
manusia.

3. Lukisan gua

Dari
30,000 hingga 12,000 tahun lalu, mamot menjadi subjek kegemaran manusia era
Neolitik dalam soal lukisan gua. Bukan sedikit imej haiwan hebat ini diabadikan
pada dinding-dinding gua di Eropah Barat. Lukisan-lukisan primitif ini
berkemungkinan menjadikan haiwan buruan ini sebagai azimat atau bahan sembahan
mereka. Ini kerana mereka percaya jika mamot dilukis pada dinding, maka mereka
juga berpeluang menangkapnya di dunia sebenar.

4. Bukan satu-satunya spesis
mamalia pra-sejarah berbulu

Selain
mamot, ada juga spesis mamalia pra-sejarah yang berbulu pada Zaman Ais. Salah
satu daripadanya ialah badak sumbu berbulu atau Coelodonta yang merayap di
lembah-lembah Eurasia semasa era berkenaan. Badak ini juga turut menjadi
sasaran manusia pra-sejarah bagi mendapatkan daging dan bulunya serta dikatakan
menjadi sumber inspirasi legenda unikorn. Sementara mastodon yang banyak
didapati di Amerika Utara turut menjadi buruan bagi mendapatkan bulunya tetapi
ia tidaklah sepanjang sepupu jauh mereka.

5. Bukan satu-satunya spesis
mamot

Mamot
yang kita kenali hari ini sebenarnya turut dikenali dengan nama saintifik Mammuthus
primigenius. Terdapat 12 jenis mamot yang merayap di Amerika Utara dan Eurasia
semasa Zaman Ais seperti Mammuthus trogontherii (Mamot Steppe), Mammuthus
imperator (Mamot Raja) dan Mammuthus columbi (Mamot Columbia). Tetapi semua
mamot ini tidaklah terkenal berbanding mamot berbulu yang kita kenal hari ini.

6. Spesis mamot terberat

Percayalah,
dengan berat antara lima hingga tujuh tan, anda menyangka mamot berbulu
merupakan mamot yang paling berbahaya. Hakikatnya, gelaran itu dipegang oleh
Mamot Raja di mana fosil spesis jantannya boleh mencecah 10 tan tetapi ada
berpandangan ia sebenarnya mempunyai berat 15 tan!

7. Diliputi dengan bulu dan lemak

Dengan
bulu tebal yang dimiliki mamot, bukan jaminan ia dapat menahan asakan cuaca
sejuk terutama bila suhu jatuh melampau. Justeru di sebalik bulunya yang tebal,
terdapat satu lapisan lemak setebal empat inci bagi memastikan mereka kekal
panas dan selesa. Dan seperti mana rambut manusia, bulu mamot juga mempunyai
warna berbeza dari hitam hingga perang.

8. Mamot terakhir pupus 4,000
tahun lalu

Menjelang
tahun-tahun terakhir Zaman Ais, kebanyakan mamot sudah pupus sejak 10,000 tahun
lepas akibat cuaca sejuk dan menjadi bahan buruan manusia. Tetapi satu populasi
mamot terus bertahan di Pulau Wrangel, Siberia sebelum akhirnya pupus pada 1700
SM. Memandangkan sumber makanan yang terhad, saiz mereka juga sedikit kecil
berbanding mamot berbulu sekaligus menyebabkan mereka digelar mamot kerdil.

9. Mumia mamot

Sehingga
hari ini, di sesetengah tempat yang beriklim sejuk seperti Siberia dan Alaska,
ada saja penemuan mamot dalam keadaan sudah bermumia. Ini berikutan keadaan
cuaca yang sejuk dan tersimpan dalam bentuk blok ais membolehkan struktur dan
kulit badannya masih kekal utuh. Untuk mengeluarkannya bukanlah satu usaha yang
mudah tetapi untuk mengekalkan kedua-duanya itu daripada rosak bila terdedah
kepada suhu bilik jauh lebih sukar.

10. Pengklonan mamot

Disebabkan
mamot pupus dalam tempoh tidaklah terlalu lama dan kaitannya dengan gajah
moden, wujud kemungkinan saintis mengekstrak DNA mamot dan menghasilkan fetus
untuk diletakkan dalam spesis pakiderma termasuk gajah. Proses ini dikenali
sebagai proses membalikkan semula kepupusan.


Antara Leeds, Bielsa Dan Lampard

Bagi
yang mengikuti perkembangan Liga Kejohanan, pasti sedia maklum perebutan slot
kenaikan automatik ke Liga Perdana Inggeris. Ketika ini, ia membabitkan
beberapa pasukan termasuk sebuah pasukan dari Yorkshire bernama Leeds United.
Kelab yang kaya dengan sejarah dan tradisi ini sudah terlalu lama berada di
luar Liga Perdana Inggeris sejak tersingkir pada musim 2003-2004. Kini di bawah
bimbingan Marcelo Bielsa, mereka sudah mencongak peluang kembali ke liga yang
dianggap tanah yang dijanjikan oleh para penyokong.

Di
bawah bimbingan Bielsa, Leeds menerapkan gaya permainan menarik yang menuntut
pemain menekan formasi pihak lawan dan merebut bola sekiranya hilang penguasaan
bola. Ketika ini, mereka berada di puncak liga dengan kelebihan empat mata.
Namun baru-baru ini, liga dikejutkan dengan skandal pengintipan membabitkan
Whites dan lawan mereka, Derby County. County yang dibimbing legenda England
dan Chelsea Frank Lampard dikejutkan dengan penemuan seorang pengintip yang
mengintip latihan pasukan berkenaan. Kehadiran lelaki tersebut disedari
penduduk tempatan dan dilaporkan kepada pihak polis. Tiada sebarang dakwaan
dikenakan tetapi itu saja sudah cukup membuatkan Lampard naik angin dengan
kerenah Whites.

Jika
Lampard menyangka dapat membawa elemen kejutan semasa membawa pasukannya ke
Elland Road, ternyata rancangan tersebut tidak berhasil. Pasukan yang diketuai
bek tengah Scotland Liam Cooper berjaya menewaskan mereka dengan jaringan 2-0
hasil jaringan Kemar Roofe dan pemain pinjaman Manchester City, Jack Harrison.
Dan selepas perlawanan, Lampard yang masih berbulu menyifatkan perkara tersebut
sebagai tidak beretika dan berharap ada tindakan keras dari Liga Bola Sepak
England (EFL) dan Persatuan Bola Sepak (FA). Walaupun Leeds kemudiannya memohon
maaf dan bersedia mengingatkan Bielsa tentang tanggungjawabnya terhadap
integriti permainan, bagi beliau apa yang dilakukannya itu hanya sekadar
sambungan kepada perancangan telitinya terhadap pihak lawan.

Justeru,
tidak hairanlah mengapa pada hari ini (semalam mengikut zon masa Britain),
beliau mengadakan sidang media dan memberi hujah mengapa ia dilakukan sebegini
rupa. Ini termasuklah memberi peluang kepada media melihat sendiri bagaimana
lelaki yang digelar El Loco ini bekerja termasuk menganalisis pihak lawan.
Kebanyakan analisis mengambil masa empat jam untuk disiapkan bagi setiap
permainan. Dan pada akhir sidang media, beliau menutup dengan berkata, “Saya
tak menipu. Saya tahu semua perkara yang saya perlu tahu.” Bagi pihak media,
ianya sesuatu yang dianggap luar biasa kerana merasakan seolah-olah seperti
berada dalam kelas kejurulatihan seperti didedahkan pengulas pasukan Leeds bagi
Radio BBC Leeds Adam Pope. Tetapi masih ramai yang menganggap perbuatan sebegini
satu perkara yang tidak boleh dimaafkan dan dilupakan begitu saja.

Sebelum
ada yang nak meneruskan kecaman ke atas Bielsa dan Leeds, perlu diingat tidak
semua pusat latihan kelab menawarkan privasi yang membolehkan pasukan
kejurulatihan bekerja tanpa perlu risau gangguan dari pihak luar. Sesetengah
pusat latihan ini dikelilingi oleh rumah-rumah kediaman awam dan itu tidak
memerlukan seorang genius pun untuk meletakkan tangga atau menebuk lubang pada
pagar untuk mengintai pemain. Jika hendak memasang dinding tinggi bak penjara,
bersedialah dikecam sekeras-kerasnya oleh komuniti tempatan kerana terlalu
berahsia sehingga ke tahap mengganggu hak penduduk.

Justeru
harus diingat, sesetengah pengurus amat berahsia tentang rancangan taktikal
mereka. Tetapi ada juga bersikap tenang bila rancangan permainan mereka
diketahui umum. Peminat bola sepak sedia maklum perancangan taktikal selalunya
tidak banyak berubah dari satu perlawanan ke satu perlawanan melainkan
sekiranya mereka melawan pasukan gergasi seperti City atau Arsenal. Dan
menariknya, semua tahu apa perancangan taktikal pengurus apabila pasukan turun
bermain pada hari Sabtu, Ahad atau Isnin bergantung kepada jadual perlawanan.
Kalau ada yang merasakan kerja mengintip ini salah, habis apa pula cerita
peranan peninjau yang turun ke stadium pada setiap hari perlawanan? Peranan
mereka bukan sahaja untuk menilai pemain sasaran kelab tetapi juga menilai
strategi pihak lawan untuk perlawanan seterusnya. Melainkan sekiranya pihak FA
menetapkan peraturan tertentu berkenaan soal ini, ia satu perdebatan yang
takkan habis sampai esok pagi. Dan dengan perkembangan teknologi hari ini
termasuk penggunaan dron, dinding atau tembok tak berguna lagi sebagai
pelindung privasi pemain dan pasukan kejurulatihan.

Dan
sebut pasal Lampard dan bab mengintip ini, mungkin legenda Chelsea ini lupa apa
yang dilakukan bekas bos lamanya di Stamford Bridge merangkap bekas pengurus
Manchester United, Jose Mourinho. Mourinho juga turut melakukan perkara sama
seperti Bielsa termasuk menghantar secara senyap peninjau ke pusat latihan
pasukan lawan, satu perkara yang pernah dilakukan bekas peninjau dan pengurus
Blues Andre Villa-Boas semasa ditemubual akhbar Telegraph pada tahun 2011.

Skandal perisikan sukan bertaraf
007

1.
Sebuah alat pendengar ditemui di bilik mesyuarat pasukan ragbi New Zealand
sebelum perlawanan pertama Piala Bledsoe antara Australia dengan New Zealand
pada tahun 2016. Selepas siasatan, pegawai keselamatan All Blacks Adrian Gard
didakwa di mahkamah atas dakwaan berbohong dan menjalankan operasi keselamatan
tanpa lesen. Walaupun terlepas dari dakwaan pertama, Gard didapati bersalah
untuk kesalahan dua.

2.
Pada tahun 2007, wujud kekecohan antara Ferrari dengan McLaren apabila maklumat
sulit pasukan berkenaan entah bagaimana boleh berada di tangan ketua pereka
McLaren, Mike Coughlan selepas disampaikan oleh jurutera Nigel Stepney. Ferrari
hanya tahu pasal ini selepas dihubungi seorang pekedai yang diminta membuat
salinan dokumen oleh isteri Coughlan. Stepney kemudiannya dihadapkan ke
mahkamah Itali dan dihukum penjara 20 bulan atas kesalahan pengintipan korporat
dan sabotaj – tetapi tidak pernah menjalani hukuman berkenaan. Sementara
McLaren pula selepas menghadapi dua sesi pendengaran Persekutuan Automobil
Antarabangsa (FIA) dikenakan denda 100 juta euro dan disingkirkan dari
kejuaraan pengeluar 2007.

3.
Pada musim 2013-2014, Cardiff menuduh Crystal Palace mempunyai maklumat tentang
barisan kesebelasan utama mereka dua hari sebelum perlawanan yang menyaksikan
Palace menang 3-0. Cardiff mendakwa maklumat tersebut diperoleh oleh Iain Moody
yang pernah berkhidmat sebagai ketua perekrutan City, satu dakwaan yang
dinafikan sekeras-kerasnya. Palace kemudiannya didenda oleh liga selepas
didapati bersalah atas dakwaan berkenaan.

4.
Pada Piala Dunia lepas, seorang peninjau Sweden disyaki mengintip persiapan
pasukan Korea Selatan di Austria dengan menggunakan teleskop dan kamera video.
Selepas insiden itu diketahui, Korea Selatan
mengarahkan pemainnya memakai nombor berbeza untuk mengelirukan sesiapa
yang mengintip mereka. Jurulatih Sweden Janne Anderson turut memohon maaf atas
kesilapan berkenaan.

5.
Pada tahun 2009, sebuah helikopter yang dikatakan membawa Sir Alex Ferguson
berlegar-legar beberapa kali di pusat latihan City sebelum perlawanan setempat
mereka. Helikopter itu akhirnya mendarat di Carrington bagi membawa pengurus
legenda itu ke trek lumba kuda Newbury. Tiada sebarang kesalahan dikesan dan
United berjaya mengalahkan jiran bising mereka itu 4-3 hasil jaringan minit akhir
Robin van Persie.

SUMBER

1.
BBC. (2019). Marcelo Bielsa ‘spy’ revelation: Leeds United boss ‘reminded of
club’s integrity and honesty’. https://www.bbc.com/sport/football/46850155

2.
BBC. (2019). Frank Lampard: Derby County boss ‘does not believe’ Chelsea spied.
https://www.bbc.com/sport/football/46869372

3.
BBC. (2019). Leeds: Marcelo Bielsa says he watches all opponents train. https://www.bbc.com/sport/football/46896639

4.
BBC. (2019). Marcelo Bielsa’s Spygate: Other cases of sporting espionage. https://www.bbc.com/sport/winter-sports/46899311

5.
Wilson, Jeremy. (2011). The Telegraph. Chelsea manager Andre Villas-Boas is an
analyst who leaves nothing a chance. https://www.telegraph.co.uk/sport/football/teams/chelsea/8590660/Chelsea-manager-Andre-Villas-Boas-is-an-analyst-who-leaves-nothing-a-chance.html

6.
Wilson, Paul. (2019). The Guardian. Leeds’ spying should be treated as a form
of entertainment, not cheating. https://www.theguardian.com/football/blog/2019/jan/16/leeds-united-spying-treated-entertainment-not-cheating-derby-county


Abu Zayd al-Balkhi: Saintis Muslim Bapa Psikologi Dunia

Abu Zayd al-Balkhi, nama yang disebut sebagai pakar psikologi silam umat Islam. Jauh sebelum psikologi menjadi popular, dan dibicarakan dalam kehidupan seharian, kita harus berterima kasih kepada Abu Zayd Al-Bakhi terkenal antara pelopor awal dalam bidang pskilogi melalui kitabnya Masalih al-Abdan wa al-Anfus.

Biografi

Abu Zayd Al-Bakhi atau nama penuhnya ialah Abu Zayd Ahmed ibn Sahl Balkhi dilahirkan pada 235 Hijrah atau 849 Masihi di Shamisitiyan, Balkh yang kini terletak di wilatah Afghanistan. Gambaran fizikal Abu Zayd Al-Bakhi ini ialah kurus, kulitnya berwarna coklat kehitaman, dan memiliki mata bulat yang menonjol. Selalu digambarkan memiliki perwatakkan pemalu dan juga pendiam.

Perjalanan hidup Abu Zayd membina nama yang hebat, bermula dengan ketika beliau mendapat pendidikan awal daripada bapanya. Ketika dia mencapai usia dewasa, Abu Zayd kemudian mengembara ke Baghdad dan berguru dengan pelbagai tokoh dalam pelbagai bidang, antaranya ialah ahli filsuf Muslim terkenal bernama Al-Kindi.

Ketika menetap di Baghdad, terdapat konflik teologi antara dua aliran mazhab iaitu Muktazilah dan Ahlul Sunnah Wal Jamaah. Ketika ini, golongan Muktazilah mendapat dukungan daripada para khalifah Abbasiyah, manakala dia pula dituduh sebagai pemegang fahaman Muktazilah, bahkan lebih teruk Syiah Zaidiyyah dan juga Syiah Imamiyah.

Namun, tuduhan itu berjaya dipatahkan melalui sebuah kitab karangan beliau berjudul Nazm al-Quran yang di mana dalam kitab tersebut, Abu Zayd begitu begitu bersungguh-sungguh mempertahankan prinsip yang berkaitan dengan kepercayaan Ahlul Sunnah Wal Jamaah.

Walaupun dikenali sebagai seorang pakar psikologi, beliau turut terlibat dalam pelbagai bidang ilmu yang lain sehinggakan dikenali sebagai sebagai seorang tabib, pakar bahasa, ahli teologi dan filsuf yang hebat. Dalam bidang bahasa, Abu Zayd selalu dibandingkan dengan pakar bahasa Arab seperti al-Jahiz dan Ali bin Ubaidah al-Rayhani.

Dalam bidang falsafah, Abu Zayd, banyak kata-kata hikmah yang pernah diukirkannya menjadi pegangan manusia. Antara yang paling diingati ialah “Agama itu ialah falsafah yang terhebat. Justeru, manusia tidak akan menjadi filsuf sehinggalah dia menjadi seorang abdi kepada Tuhannya.”

Sepanjang hidupnya, beliau pernah menjawat jawatan sebagai penulis/setiausaha untuk pemerintah Balkh ketika beliau kembali ke tanah airnya. Beliau juga pernah ditawarkan jawatan yang membolehkannya menjadi pembesar istana, tetapi beliau tidak berniat dengan jawatan tersebut.

Ini barangkali ada kaitan dengan Ahmad ibn Sahl ibn Hisham yang menawarkan gaji yang tinggi kepada Abu Zayd, untuk terus menjadi penulis dan penyelidik bagi pemerintah ini sehingga umurnya mencecah 88 tahun.

Masalih al-Abdan wa al-Anfus

Kitab psikologi ini antara kitab tulisan beliau yang paling popular kerana ia menjadikan  beliau sebagai orang pertama dalam sejarah yang mengaitkan soal kesihatan fizikal dengan mental manusia.

Pemerhatian beliau membawa kepada perkaitan reaksi emosi seperti kemurungan dan juga fobia boleh memberikan kesan negatif kepada tubuh manusia. Gangguan yang dicatat beliau bersifat seperti ulser, migrain, bahkan membawa kepada gangguan sistem imuniti dan kardiovaskular jantung.

Justeru, tak hairanlah kalau ada kes melibatkan mereka yang menerima gangguan emosi yang teruk yang melampau, membawa kepada sakit jantung.  Fenomena ini digelar sebagai interaksi pskiomatik. Kata beliau, sekiranya jiwa individu tersebut sihat, maka secara tak langsung, pancaindera dan anggota tubuhnya akan berfungsi dengan normal.

Kunci kepada kesihatan mental ini ialah ketenangan, dan kunci-kunci untuk menggapainya diceritakan dengan jelas oleh Abu Zayd seperti berikut:

Abu Zayd juga dikatakan sangat marah dengan pengamal perubatan pada zamannya yang mengabaikan aspek psikologi pesakit, apabila terlalu fokus pada simptom dan penyakit fizikal. Rawatan yang diberikan pula sekadar lahiriah, tanpa memikirkan aspek mental. Pada hari ini, kritikan ini diulang lagi mengkritik pada doktor zaman moden oleh Hebery Benson, dalam bukunya Timeless Healing.

Abu Zayd dalam kitabnya mengatakan bahawa jiwa manusia boleh dikuatkan dengan aktiviti seperti berada dalam persekitaran positif. Contoh persekitaran yang positif ialah mendengar muzik, malahan beliau mencadangkan bahawa muzik yang paling baik ialah bacaan Al-Quran yang bertaranum. Selain dapat menghayati merdu dari bacaan itu, kita juga dapat menghayati pengajaran daripada ayat-ayat ALLAH.

Hari ini di zaman moden, jelas bahawa rawatan terapi muzik banyak digunakan dalam merawat pelbagai sakit mental seperti kemurungan. Dalam beberapa kajian yang dibuat oleh sarjana psikologi moden, mereka mendapat terapi muzik dapat mengurangkan simptomp kemurungan dan anxiety yang melampau, sekaligus membenarkan apa yang ditulis oleh Abu Zayd kira-kira 1200 tahun yang lampau!

RUJUKAN:

Amber Haque (2004), “Psychology from Islamic Perspective: Contributions of Early Muslim Scholars and Challenges to Contemporary Muslim Psychologists”, Journal of Religion and Health 43 (4): 357–377 [362]

Nurdeen Deuraseh and Mansor Abu Talib (2005), “Mental health in Islamic medical tradition”, The International Medical Journal 4 (2), p. 76–79.


Milik Siapakah P Ramlee?

Sekitar tahun 1990-an telah timbul satu persoalan siapa yang lebih layak memiliki dan mengabadikan jasa seniman tersohor Allahyarham Tan Sri P.Ramlee.

Seorang wartawan hiburan dari ahkbar Harian Metro bernama Adam Salleh yang lebih dikenali dengan jolokan Jarum Emas pada ketika itu telah mengupas persoalan ini di dada akhbar tabloid No.1 Negara itu. Menurut tulisan Adam Salleh, wajarkah Malaysia menobatkan seniman agung yang lahir di Pulau Pinang pada 22 Mac 1929 itu sebagai milik rakyat negara ini atau Singapura lebih berhak kerana sebahagian besar kerjaya seninya dihabiskan di negara republik itu. Tidak kurang ada dikalangan rakyat Acheh yang turut mempertikaikaan asal keturunan P.Ramlee jika merujuk dari susur galur ayahandanya yang bersasal dari negeri Serambi Mekah itu.

Singapura melalui Menteri Penerangan dan Kesenian, George Yeo, pada ketika itu pernah mengeluarkan kenyataan dengan berkata, “Tiada P.Ramlee tanpa Singapura”. Kenyataan itu menggambarkan nama dan karya seni P.Ramlee, terutama berbentuk filem tidak akan wujud tanpa bantuan dan dokongan pelbagai pihak di republik itu, terutama pada era Studio Jalan Ampas.

Bukti Singapura lebih berbangga dalam mengangkat nama P.Ranlee lebih ketara apabila negara republik itu menganjurkan satu majlis sempena ulangtahun pertama Suruhanjaya Filem Singapura (SFC) di Galeri Seni Fort Canning pada 16 April 1998. Tema yang dibawa di majlis berkenaan ialah “P.Ramlee Perintis Pembikin Filem Singapura”. Tema ini menjadi pertikaian kepada sesetengah pihak dikalangan seniman dan seniwati veteran pada ketika itu dengan mengatakan lebih tepat jika digunakan “P.Ramlee Perintis Pembikin Filem Melayu”.

Bagi pihak kerajaan Negara Malaysia, selain dianugerahkan darjah Tan Sri daripada Yang Di-Pertuan Agong pada 1990, jasa dan sumbagan seniman agung itu juga diabadikan menerusi Pustaka Peringatan P.Ramlee dan sebatang jalan di ibu negara, Auditorium P.Ramlee di Angkasapuri dan menjadikan rumah asal P.Ramlee di Pulau Pinang sebagai salah satu warisan serajah yang perlu pelihara. Tidak ketinggalan pihak Pos Malaysia Berhad juga pada ketika itu telah melancarkan setem kenangan yang memaparkan wajah seniman agung itu. Malah pada ketika itu stesen televisyen tempatan juga kerap menayangkan kembali filem-filem arahan dan lakonan seniman agung itu.

Menurut Timbalan Pengerusi Perbadanan Kemajuan Filem Nasional (Finas) yang juga Timbalan Naib Censelor (Hal Ehwal Pelajar) UKM, Prof. Datuk Dr. Wan Hashim Wan Teh, berkata Allahyarham adalah milik sekitar 250 juta rakyat gugusan Melayu dan Singapura. Menurutnya, Singapura boleh memberi pelbagai anugerah kepada P.Ramlee jika diambil kira kejayaan diraih beliau ketika memerah keringat di republik itu tetapi jangan lupa P.Ramlee adalah warganegara Malaysia. Status seorang warganegara itu penting bagi menentukan P.Ramlee aset siapa. Menilai P.Ramlee pula tidak boleh ada sempadan politik kerana khazanah seni yang ditinggalkan oleh Allahyarham adalah dalam wilayah budaya Melayu.

Menurut seniman veteran Aziz Sattar (Datuk) yang juga rakan seperjuangan P.Ramlee mempunyai pendapat beliau yang tersendiri dalam menentukan P.Ramlee milik siapa. Aziz Sattar berpendapat adalah tidak wajar jika Singapura mengatakan P.Ramlee adalah aset mereka kerana jika dirujuk melalui sejarah, pihak republik itu terlebih dahulu meminta P.Ramlee untuk berhijrah ke Singapura melalui sorang pengarah yang sedang berhidmat dengan syarikat filem Shaw Brothers iaitu B.S Rajhans. Menurutnya bakat P.Ramlee dikesan oleh B.S Rajhans ketika menonton nyanyiannya di Pulau Pinang dan telah meminta P.Ramlee untuk berhijrah ke Singapura. Aziz Sattar tidak menafikan zaman kegemilangan P.Ramlee dan filem Melayu adalah di Singapura dimana ketika itu adanya dua syarikat gergasi yang bermukim di negara republik itu seperti Shaw Brothers dan Cathay-Keris. Tetapi bakat P.Ramlee tetap dari Malaysia pada ketika itu Malaya. Jika dirujuk kepada beberapa fakta, Singapura berpisah dari Malaysia pada 9 Ogos 1965, P.Ramlee terlebih dahulu meninggalkan Singapura dan kembali semula ke negara kelahiraannya pada bulan April 1964.

Tokoh Budaya dalam masa yang sama Ketua Pengarah Arkib Negara pada ketika itu, Datuk Zakiah Hanum, berkata bukti penghormatan Malaysia terhadap P.Ramlee tidak terbilang berbanding Singapura. Menurutnya, semangat patriotik P.Ramlee terhadap tanah air jelas apabila menyedari pihak republik Singapura kurang berminat untuk meneruskan industri perfileman di republik itu, Allahyarham terus pulang ke tanah air. Jika P.Ramlee tidak sayangkan tanah tumpah darahnya, mungkin P.Ramlee terus menetap di republik itu bersama rakan-rakan artis lain, katanya.

Kemuncak persoalan ini akhirnya terhenti apabila Sasterawan Negara yang juga merupakan sahabat baik P.Ramlee, Datuk Abdullah Hussain mengeluarkan kenyataannya bagi menutup segala persoalan ini. Kata Abdullah Hussain, “P.Ramlee adalah milik Malaysia begitu juga Singapura dan lebih tepat lagi P.Ramlee milik Nusantara.  Namun siapa yang tahu di era kegemilangan P.Ramlee, beliau tidak pernah membezakan di antara Malaysia dan Singapura”.

Sumber :

Metro Ahad, 25 April 1998 – Adam Salleh

Gagak Di-Rimba – Abdullah Hussain


Kisah Keluarga Muslim Jadi Penjaga Gereja Baitulmaqdis

Pada sekitar tahun 637-638 (15 Hijriah), orang-orang Islam telah membebaskan Baitulmaqdis (Jerusalem) dari cengkaman Empayar Rom, yang telah menindas kota itu dengan zalim sejak 500 tahun sebelumnya.

Ekspedisi panakl*kan oleh pasukan t*ntera Muslim dipimpin oleh Abū ‘Ubaydah bersama-sama Khālid ibn Walīd dan para sahabat yang lain (radhiallahuanhum), dengan penuh kesabaran mereka mengepung kota itu, berbanding melakukan ser*ngan yang menumpahkan dar*h, pihak Muslim lebih rela menunggu hingga pihak Byzantium menyerah kalah.

Setelah menyerah kalah, patriak Ortodoks Yunani bernama Sophronius menegaskan bahawa dia hanya akan menyerahkan kunci kota itu kepada Amir al-Mu’minin (Pemimpin yang Beriman), iaitu Khalifah Umar bin al-Khattāb r.a., yang berada di Madinah pada masa itu.

Oleh itu, setelah menerima khabar akan permintaan ini, Umar ber*ngkat ke Kota Suci dalam satu perjalanan panjang merentasi semenanjung Arab dan al-Syam, berbekalkan hanya seekor keldai (ada pendapat yang mengatakan unta) dan ditemani seorang hamba. Mereka menunggang secara bergilir-gilir sementara salah seorang berjalan kaki.

Ketika ketibaan mereka, Umar memasuki gerbang kota dengan berjalan kaki, (waktu itu sudah giliran hambanya untuk menunggang keldai) dengan rasa hormat dan rendah diri, dia masih mengenakan pakaian sederhana yang dipakai sepanjang perjalanannya dan hampir tak dapat dibezakan antara dia dengan hambanya.

Peristiwa ini sangat mengejutkan Sophronius yang telah bersedia untuk bersemuka dengan salah seorang pemerintah paling berkuasa di dunia itu.

Kedua-dua pemimpin itu bertemu dan bertukar salam, sebelum patriak membawa Umar bersiar-siar melawat persekitaran kota, dan persiaran mereka berakhir di Holy Church of Sepulcher. (Gereja Makam Suci)

Ketika tibanya waktu solat, Sophronius menawarkan ruang di dalam gereja untuk orang-orang Islam menunaikan solat, tetapi Umar menolak kerana khuatir tindakan itu akan menjejaskan status gereja.

Umar bimbang jika orang-orang Islam mula melakukan solat di dalam gereja itu, ia dikhuatiri akan mempengaruhi generasi umat Islam pada masa akan datang untuk menjadikan tempat suci orang Kristian itu sebagai tempat orang Islam beribadat secara kekal.

Sebaliknya, menurut beberapa riwayat, umat Islam membersihkan ruang di luar gereja dan menunaikan solat di luar gereja itu. Riwayat lain menunjukkan bahawa orang-orang Islam bersolat di masjid al-Aqsā sebagai ganti yang jaraknya tidak berapa jauh daripada gereja itu.

Beberapa tahun kemudian, pada jarak sejauh hanya beberapa langkah sahaja dari gereja di mana dipercayai bahawa orang-orang Islam bersolat diluarnya itu, sebuah masjid telah dibina dan terus kekal berdiri sehingga hari ini yang dikenali sebagai Masjid Umar.

JAMINAN UMAR

Jaminan Umar atau “al-ʿUhda al-ʿUmariyya” adalah jaminan keselamatan yang diberikan oleh Khalifah Umar bin al-Khattab kepada orang-orang Aelia, nama Roman terakhir untuk Baitulmaqdis yang dirujuk oleh Empayar Rom.

Terdapat beberapa versi Jaminan, dengan pandangan yang berbeza mengenai keasliannya. Namun, berikut adalah salah satu versi yang signifikan dengan matlamat utama jaminan itu.

“Dengan nama Tuhan, Yang Maha Penyayang lagi Maha Mengasihani. Inilah jaminan keselamatan yang diberikan oleh hamba Allah, Umar, panglima orang yang beriman, kepada orang-orang Baitulmaqdis. Dia telah memberi mereka jaminan keselamatan bagi diri mereka sendiri, untuk harta benda mereka, gereja mereka, salib mereka, orang-orang yang sakit dan sihat di kota dan untuk semua amalan ibadat yang menjadi milik agama mereka.

Gereja-gereja mereka tidak akan dihuni oleh orang Islam dan tidak akan diduduki atau dihancurkan orang-orang Muslim. Sama ada mereka, tanah di mana mereka berdiri, atau salib mereka, atau harta benda mereka tidak akan dirosakkan. Mereka tidak dipaksa menukar agama. Tidak ada orang Yahudi yang akan tinggal bersama mereka di Baitulmaqdis.

Rakyat Baitulmaqdis mesti membayar cukai seperti rakyat di kota-kota lain dan mesti mengusir orang-orang Byzantin dan para perompak. Orang-orang Baitulmaqdis, yang ingin pergi bersama Byzantium, ambillah bersama harta benda mereka dan tinggalkan gereja dan salib mereka yang akan kekal selamat sehingga mereka sampai di tempat perlindungan mereka.

Penduduk kampung boleh tinggal di bandar jika mereka mahu tetapi mesti membayar cukai seperti warganegara. Mereka yang berhasrat mahu pergi boleh bersama dengan Byzantine dan mereka yang berhasrat untuk pulang boleh kembali ke pangkuan keluarga mereka. Tiada apa-apa yang akan diambil dari mereka sebelum hasil ladang mereka dituai.

Sekiranya mereka membayar cukai sesuai dengan kewajiban mereka, maka syarat-syarat yang dinyatakan di atas kertas ini berada di bawah perjanjian Tuhan, ia adalah tanggungjawab Nabi-Nya, para khalifah dan orang-orang yang beriman.”

PERJANJIAN PERSEFAHAMAN (STATUS QUO)

Gereja Makam Suci terletak di kuarter penduduk Kristian dalam Kota Kuno Baitulmaqdis. Difahamkan bahawa, gereja itu menempatkan dua tempat yang dianggap paling suci dalam kepercayaan orang-orang Kristian iaitu tempat yang didakwa berlakunya peristiwa Jesus disalib, yang dikenali sebagai Calvary atau Golgotha.

Manakala satu lagi ialah tempat yang dipercayai oleh orang Kristian sebagai ruang pemakaman Jesus yang telah kosong, di mana dia dikatakan telah disemadi dan dibangkitkan disitu.

Sebuah perjanjian persefahaman antara berbilang komuniti agama sejak 1757, yang disebut sebagai ‘Status Quo’, telah dilaksanakan terhadap tapak bersejarah ini.

Status Quo adalah perjanjian persefahaman di antara komuniti agama-agama yang berkenaan dengan sembilan tapak agama yang dikongsi bersama di Baitulmaqdis dan Bethlehem.

Tempat Suci yang lain di sekitar Israel dan Palestin tidak dianggap tertakl*k kepada Status Quo kerana pihak berkuasa sesebuah agama atau satu komuniti dalam agama tersebut di tempat-tempat lain telah diiktiraf atau diakui efektif.

Status quo dimulakan dari firman (ketetapan) pemerintah Turki Uthmaniyyah, Sultan Osman III pada tahun 1757 yang memulihara pembahagian hak pemilikan dan tanggungjawab untuk pelbagai tempat suci kepercayaan Kristian.

Firman-firman yang selanjutnya, dikeluarkan pada tahun 1852 dan 1853 menegaskan bahawa tidak ada sebarang perubahan yang boleh dilakukan tanpa persetujuan dari keenam-enam komuniti Kristian.

Firman-firman ini menerima pengiktirafan antarabangsa dalam Artikel 9 Perjanjian Paris (1856). Dan istilah “status quo” buat pertama kali nya telah digunakan bagi hal ehwal berkaitan dengan Tempat Suci dalam Perjanjian Berlin pada tahun 1878.

Ketika wabak virus COVID-19 tersebar di seluruh dunia dengan 1,363,365 kes yang disahkan (sehingga 7 April) di seluruh dunia sekarang ini, jelas bahawa kita semua menghadapi masa yang sangat kritikal.

Ketidakstabilan kewangan, masalah kesihatan mental dan perasaan takut kehilangan orang yang tersayang adalah beberapa masalah terbesar yang mungkin dialami selama beberapa bulan ini.  Itulah sebabnya penting untuk mencari sesuatu yang positif agar terus dipegang sebagai sumber kekuatan dan tidak kehilangan harapan sama sekali.

Gereja Makam Suci di Baitulmaqdis yang turut ditutup kerana wabak Coronavirus ini merakamkan satu lagi peristiwa bersejarah terpenting yang berlaku pada zaman kita semua hari ini.

Menurut rekod sejarah, kali terakhir ia ditutup adalah pada tahun 1349, semasa wabak Black De*th. Tetapi itu bukanlah isi terpenting dari artikel ini. Bahagian terpenting dalam kisah kali ini adalah siapa yang memiliki akses untuk membuka dan menutup pintu gereja paling suci penganut Kristian ini.

KELUARGA MUSLIM PENJAGA GEREJA

Dua keluarga Muslim di Baitulmaqdis telah berabad lamanya diberi kepercayaan dan diamanahkan untuk menjaga gereja Kristian yang dianggap suci itu hingga ke hari ini. Mereka memegang kunci gereja itu sejak berabad-abad lamanya.

Mereka hanya membuka gereja dan menutupnya bagi tujuan kegunaan ibadat khusus orang Kristian dan kerja-kerja pembersihan atau baikpulih dan tetap diurus dengan baik oleh orang Islam samada ketika dalam peper*ngan mahupun ketika aman damai sejak kedatangan Islam di Baitulmaqdis.

Amalan yang menjadi tradisi turun temurun sebegini bermula pada zaman khalifah Umar Ibn al-Khattab, dengan harapan pemerintah Muslim dapat mencegah sebarang pertembungan di antara mazhab Kristian yang bersaing untuk menguasai gereja itu.

Klan Nusaybah bersama-sama dengan keluarga Joudeh Al-Goudia merupakan pewaris amanah yang bertanggungjawab sebagai pemegang kunci gereja itu. Keluarga Muslim Sunni yang menjadi penjaga utama gereja adalah tradisi yang diamalkan secara turun temurun sejak abad ke-7:

Salah seorang nenek moyang besar keluarga Nusaybah adalah Ubada Ibn Al-Samet yang menetap di Baitulmaqdis pada abad ke-7 setelah penakl*kan Baitulmaqdis, kemudiannya dilantik sebagai gabenor oleh Khalifah Umar. Kunci Gereja Makam Suci diletakkan di bawah jagaan keluarga mereka dan tradisi itu masih diteruskan sehingga ke saat ini.

MENGAPA MESTI KELUARGA MUSLIM?

Gereja Makam Suci di Baitulmaqdis dianggap sebagai tempat paling suci dalam agama Kristian.  Menurut tradisi, inilah tempat di mana Yesus Kristus disalibkan, dikuburkan, dan dibangkitkan dari kem*tian.

Walaupun tapak suci ini terbahagi kepada beberapa denominasi mazhab-mazhab Kristian, keseluruhan hak penjagaan Gereja Makam Suci ini berada di tangan dua keluarga Muslim.

Gereja Makam Suci yang asal dibina pada abad ke-4 Masihi, semasa pemerintahan Kaisar Constantine. Struktur ini akhirnya dimusn*hkan pada abad ke-11 Masihi oleh ser*ngan Khilafah Syiah Fatimiyyah.

Walau bagaimana pun gereja itu dibina semula oleh pemerintah Byzantium tidak lama setelah kemusn*hannya. Beberapa pengubahsuaian dilakukan ke atas Gereja Makam Suci oleh t*ntera Salib setelah mereka menawan Baitulmaqdis pada tahun 1099.

Semenjak zaman Per*ng Salib hingga abad ke-19, Gereja Makam Suci mempunyai tiga penjaga berbeza – Ortodok Yunani, Apostolik Armenia, dan Gereja Roman Katolik.

Pada abad ke-19, hak penjagaan ini diperluaskan untuk tiga lagi sekte gereja, iaitu Ortodok Koptik, Ortodok Ethiopia, dan Gereja Ortodok Syria. Walaupun begitu, ketiga-tiga gereja ini mempunyai tanggungjawab yang lebih rendah berbanding dengan tiga penjaga asal.

Walaupun para penjaga ini pada zahirnya saling berdampingan secara damai antara satu sama lain, namun masih berpotensi mencetuskan sebarang konflik yang adakalanya membawa kepada konfrontasi yang gan*s, bahkan beberapa kes pertembungan mazhab di zaman moden pernah berlaku di antara mereka.

Tidaklah susah sangat hendak membayangkan bahawa pada abad pertengahan, penjaga tempat paling suci dalam kepercayaan Kristaniti ini seringkali mendapati diri mereka masing-masing gagal menemui titik persefahaman dan saling berselisih antara satu sama lain.

Mereka pada waktu itu mungkin juga pernah terlibat dalam konflik keganasan fizikal, memandangkan sebagaimana pada zaman moden, penganut fahaman-fahaman yang sama ini sudah ada pengalaman yang sama.

Isu kritikal ini dianggap sebagai punca paling utama untuk keseluruhan hak penjagaan dan akses untuk pintu masuk utama Gereja Makam Suci itu berada di tangan dua keluarga Muslim.

PENAKL*KAN BAITULMAQDIS

Menurut satu riwayat, hak orang Muslim sebagai pemegang kunci Gereja Makam Suci diamanahkan oleh Khalifah Umar r.a. ketika Baitulmaqdis ditawan oleh pasukan ekspedisi t*ntera Islam pada tahun 637.

Maka, seperti yang dinyatakan dalam perenggan mengenai penjaga Gereja Makam Suci di atas, keluarga Nusaybah yang berasal dari kota Madinah, dan mempunyai hubungan dengan Nabi Muhammad SAW melalui nenek moyang mereka, telah dipilih untuk menerima tugasan ini.

Setelah beberapa abad pemerintahan Islam, Baitulmaqdis kemudian jatuh ke tangan pihak t*ntera Salib. Namun, pada tahun 1187, Gereja Makam Suci dan Baitulmaqdis sekali lagi kembali ke tangan Muslim setelah ditawan oleh Salahuddin al-Ayubbi.

Klan Nusaybah dilantik semula oleh Sultan untuk menggalas tanggungjawab mereka yang asal sebagai pemegang kunci dan penjaga gereja. Salahuddin telah menutup sepenuhnya pintu gerbang gereja yang kedua, lalu menyerahkan kuncinya kepada keluarga ini.

PENJAGA BERSAMA GEREJA

Menurut keluarga Nusaybah, pada abad ke-16 ketika Baitulmaqdis berada di bawah pemerintahan Empayar Turki Uthmaniyyah, keluarga Joudeh dilantik sebagai ‘penjaga bersama’ gereja tersebut. Namun, pihak Joudeh menyatakan bahawa mereka adalah penjaga gereja sejak zaman Salahuddin.

Lagi pula, dikatakan bahawa wakil dari keluarga Joudeh yang pertama diberikan kunci gereja itu dikatakan sebagai seorang syeikh, dan tidak boleh dijadikan sandaran untuk melakukan kerja-kerja fizikal. Oleh itu, keluarga Nusaybah telah dilantik untuk membuka dan menutup pintu gereja tersebut.

Justeru, hingga ke hari ini, keluarga Joudeh meneruskan tanggung jawab melindungi dan menjaga kuncinya, sementara keluarga Nusaybah bertanggung jawab untuk membuka pintu gerbang gereja.

Sebagai fakta tambahan, sebenarnya ada dua kunci pada hari ini. Salah satunya didakwa berusia 850 tahun, namun oleh kerana ia telah rosak dan patah, maka ia tidak lagi digunakan.

Kunci yang selainnya, telah berusia kira-kira 500 tahun, adalah satu-satunya kunci yang masih berfungsi, dan disimpan didalam sebuah pejabat kecil yang ditempatkan di tepi gereja.

Sejak akhir abad ke-19, satu upacara khas diadakan pada setiap tahun oleh tiga denominasi utama Kristian untuk memperbaharui pengiktirafan mereka terhadap hak orang Muslim sebagai penjaga dan pemegang kunci Gereja Makam Suci.

Pihak penjaga dari tiga denominasi utama masing-masing akan diberikan kunci selama mana mereka perlu menunaikan ibadat mereka di dalam atau di sekitar gereja, dan kemudian dibenarkan untuk membuka pintu setelah liturgi pagi (upacara ibadat khusus seperti majlis doa kesyukuran), setelah itu ia perlu dikembalikan kepada penjaga Muslim.

Upacara-upacara tersebut dilakukan pada hari Thursday Maundy, Orthodox Good Friday dan Holy Saturday untuk Gereja Roman Katolik, Ortodoks Yunani, dan Gereja Apostolik Armenia.

TANGGA YANG TIDAK BERGERAK

Salah satu fakta menarik mengenai gereja ini – pada separuh pertama abad ke-18 oleh seseorang dari mazhab yang tidak dikenalpasti meletakkan sebuah tangga menghadap dinding gereja itu.

Tidak ada sesiapapun yang pernah mengalihkan tangga itu sejak (kecuali beberapa pelancong yang menyembunyikannya. Ia kemudian dijumpai dan dikembalikan ke tempat asalnya) kerana mereka tidak mahu memulakan sebarang konflik dan perkelahian. Ia digelar sebagai “tangga yang tidak bergerak”. (Immovable Ladder)

Tangga yang ditempatkan di bawah tingkap Gereja Makam Suci, yang dibuat dari kayu cedar Lubnan itu telah berada di situ sejak tahun 1728 dan terus kekal di sana setelau status quo tahun 1757 ditubuhkan, selain pernah dipindahkan untuk sementara waktu sebanyak dua kali.

Ia dirujuk sebagai tangga yang tidak bergerak memandangkan persetujuan bersama dalam Status Quo menegaskan tidak ada mana-mana pemimpin agama dari enam perintah ekumenis Kristian yang boleh mengalihkan, menyusun semula, atau mengubah kedudukan harta gereja tanpa persetujuan dari lima perintah yang lain.

Rekod paling awal mengenai tangga itu adalah pada sebuah ukiran tahun 1728 oleh Elzearius Horn. Pada tahun 1757, iaitu tahun yang sama Status Quo diperkenalkan, sultan Uthmaniyyah Abdul Hamid I menyebut tentang tangga itu di dalam firmannya.

Menurut beberapa sumber, tangga itu pernah menjadi milik tukang batu yang sedang melakukan kerja baik pulih di Gereja Makam Suci. Oleh kerana setiap perkakasan di gereja harus ditinggalkan sebagaimana adanya menurut perintah kerajaan, tangga itu juga harus dikekalkan juga di tempat ia ditinggalkan.

Melalui penjelasan yang nyata ini, terbukti bahawa Islam bukan sahaja sebuah agama yang paling bertoleransi terhadap kepercayaan lain, malahan umat Islam itu sendiri samada ketika memegang tampuk pemerintahan sehinggalah Gereja Makam Suci itu kini berada di dalam wilayah pendudukan Israel, tetap meletakkan kepentingan toleransi yang harmoni di antara pelbagai kepercayaan agama sebagai prioriti paling utama.

Jika difikirkan secara logik, boleh saja orang Islam tidak campur tangan dalam hal pertelingkahan diantara mazhab-mazhab Kristian, bahkan mungkin perpecahan orang Kristian lebih menguntungkan pemerintah Islam.

Tetapi atas dasar memenuhi tanggungjawab sebagai pemerintah yang adil, Islam secara tidak langsung telah dan masih memainkan peranan sebagai “pihak pendamai” bagi memuaskan hati semua pihak Kristianiti di Baitulmaqdis.

Bahkan toleransi ini masih lagi diteruskan hingga kini walaupun Islam bukan lagi salah satu elemen dominan yang menguasai kelas pemerintahan.

RUJUKAN:

The Tribune : Why Christianity’s holiest shrine is guarded by two Muslim families.

Tarikh Al Tabari : The Great Arab C0nquest


Sistem Pertahanan Udara Olah Gerak – Pilihan Untuk Tentera Darat Malaysia?

Samada kita sedar ataupun tidak, Tentera Darat Malaysia (TDM) sedang melengkapkan aset- aset armornya untuk membentuk divisyen bersenjata gabungan yang terdiri dari kor armor, battalion infanteri mekanise dan bermotor, unit udara yang terdiri dari helikopter, rejimen artileri dan unit-unit sokongan lain. Tumpuan sejak 10 tahun kebelakangan ini memperlihatkan penambahan jumlah aset armor dan penambahbaikan unit armor sedia ada. Meskipun masih belum lengkap sepenuhnya, aset- aset armor TDM sudah dilihat sebagai ancaman yang semakin menjadi serius. Dalam hampir segala segi, kekuatan armor TDM dilihat adalah setanding dan menjadi salah satu teras utama elemen cegah rintang yang dimiliki oleh ATM secara umumnya dan TDM secara khususnya. Walaubagaimanapun, mengambil pengajaran daripada Al-Quran atau lebih tepat lagi Surah Al- Fil dimana kisah tentera bergajah yang dipimpin oleh Abrahah, jelas sekali salah satu titik kelemahan sesebuah pasukan kalvari terletak pada keupayaannya untuk mempertahankan diri daripada serangan udara.

Buat masa ini, keupayaan pertahanan udara hanya bergantung pada aset- aset pertahanan udara milik GAPU (Grup Artileri Pertahanan Udara) , mesingan berat dan meriam- meriam berkaliber kecil pada kenderaan tempur dan sistem MANPADS yang dibawa oleh infanteri. Aset- aset GAPU adalah bersifat stastik dan mengambil masa untuk dipasang dan dipersiapkan sebelum ia dapat beraksi. Mesingan berat dan meriam – meriam berkaliber sederhana pula dibidik dan dioperasikan secara insani – efektif untuk menembak helikopter musuh tetapi tidak memadai untuk menghalang serangan pesawat pejuang musuh. Ini boleh dilihat semasa pertempuran Longewala semasa perang India Pakistan 1971 dimana hanya empat buah pesawat Hawker Hunter India bersenjatakan meriam pesawat 30mm dan roket 68mm berjaya memusnahkan 22 buah kereta kebal Sherman dan Type 59 Pakistan. Meskipun kereta kebal Pakistan cuba untuk menembak jatuh pesawat Hunter India dengan menggunakan mesingan berat yang terpasang di bahagian atas turet mereka, ia tidak mempunyai jangkauan tembakan yang diperlukan.

Secara idealnya, apa yang diperlukan adalah satu sistem pertahanan udara yang dipasang pada kenderaan berunut atau beroda bagi membolehkannya memiliki mobiliti serta tahap perlindungan yang tinggi bagi sesuai dengan sifat divisyen armor yang bergerak pantas serta fleksibel di medan pertempuran. Lebih baik lagi jika sekiranya sistem pertahanan udara tersebut memiliki gabungan sistem peluru berpandu (bagi menghapuskan ancaman jarak sederhana dan dekat) dan meriam berkaliber sederhana (bagi menghapuskan ancaman jarak dekat dan sangat dekat). Meriam ini juga berfungsi untuk membedil aset- aset musuh di darat yang cuba untuk mengancam.

Penggunaan meriam pertahanan udara untuk membelasah musuh di darat bukanlah sesuatu yang baru. Semasa Perang Dunia Kedua, Jeneral Rommel telah mempelopori penggunaan meriam pertahanan udara berkaliber 88mm untuk membelasah kereta kebal pihak berikat. Semasa Perang Vietnam pula, tentera Amerika seringkali menggunakan M-42 Duster sebagai pertahanan utama pangkalan tentera mereka daripada serangan gelombang manusia yang digunakan oleh tentera Vietnam Utara mahupun Vietcong.

Malah M-42 juga seringkali digunakan untuk mengepalai konvoi kerana keampuhan kuasa tembaknya yang mampu mengkucar-kacir serta mematahkan serangan hendap yang cuba dilakukan oleh pihak musuh. Perkara yang hampir sama turut dilakukan oleh tentera Rusia semasa menghadapi penentangan oleh pejuang Islam di Afghanistan dan Chechnya. Kuasa tembak yang dimiliki oleh ZSU-23-4 cukup menakutkan dan mampu untuk membidik musuh yang berlindung di tempat tinggi.

Dikalangan negara- negara ASEAN, Thailand dikatakan kehadapan dengan memiliki sehingga dua divisyen kalvari. Bagi pertahanan udara olah gerak, ia menggunakan pelbagai jenis aset termasuklah M163 VADS yang merupakan satu versi kereta perisai M113 yang dipasang dengan meriam gatling M61 Vulcan. Singapura juga tidak ketinggalan menggunakan sistem pertahanan udara mudah gerak dimana ia menggunakan M113A2 Ultra IFU dan M113A2 Ultra MFU. Pada asasnya, kedua- duanya adalah merupakan kereta perisai M113A2 yang telah dipertingkatkan keupayaan dan tahap perlindungannya dan dipasang dengan pelancar SA-18 Igla dan. mesingan berkaliber 7.62mm. Perbezaannya adalah M113A2 Ultra IFU memiliki radar doppler untuk kawalan tembakan sedangkan M113A2 Ultra MFU tidak dilengkapi dengan radar sebaliknya beroperasi secara kendiri atau menerima maklumat sasaran daripada radar M113A2 Ultra IFU menerusi jaringan data.

Bagaimana pula dengan TDM? Terdapat beberapa pilihan yang boleh dipertimbangkan. Seperti diketahui, GAPU telahpun menerima sistem MANPADS baru iaitu Starstreak yang digandingkan dengan sistem Forceshield yang turut terdiri daripada pakej pelancar Rapidranger dan Rapidrover yang dipasang pada kenderaan GK-M1 4×4 atau pada kenderaan Uro Vamtac. Jelas sekali kenderaan 4×4 tidak memiliki daya mobiliti dan tahap perlindungan untuk mengiringi pasukan Armor yang beroperasi di medan tempur, namun ini dapat diperbaiki dengan menempatkan plat perlindungan armor komposit. Satu lagi konsep penyelesaian yang mungkin boleh diambil dan digunapakai adalah dengan memasang sistem MANPADS tersebut pada kenderaan Stormer – sama seperti Stormer HVM yang digunakan oleh Tentera Darat British.

Pendekatan yang diambil  oleh Tentera Darat Amerika iaitu memasang pelancar MANPADS Stinger yang dipakejkan di dalam pelancar yang berbentuk kotak dan digabungkan dengan turet kenderaan tempur Bradley. Versi kenderaan tempur Bradley yang dilengkapi dengan Stinger ini dikenali sebagai M6 Linebacker. Perkara yang sama boleh dilakukan pada kenderaan tempur Adnan tetapi ia memerlukan proses R&D yang minima tetapi #Rentaka yakin ianya boleh dilakukan dengan kebijaksaan serta kepakaran anak tempatan.

Sekiranya TDM memilih untuk membeli sistem pertahanan udara mudah gerak daripada luar negara, terdapat beberapa sistem yang ada di pasaran seperti Type 95 SPAAA daripada China dan K30 Biho daripada Korea Selatan. Akan tetapi yang paling gah adalah sistem pertahanan udara mudah gerak 2K22 Tunguska daripada Rusia. Digunakan oleh 7 buah negara termasuklah Rusia, India dan Ukraine, ia mampu untuk mengesan sasaran daripada 38 kilometer jauh dan bertindak apabila ancaman berada pada jarak 18 kilometer. Akan tetapi terdapat satu lagi sistem pertahanan udara mudah gerak yang telah terbukti keberkesanannya dalam pertempuran tetapi kurang diperkatakan adalah Pantsir S. Sebanyak 10 negara menggunakan Pantsir S tetapi entah mengapa ia kurang diperkatakan. Lebih mengejutkan lagi, ia hanya dipasang pada trak 4×4, 6×6 dan 8×8 meskipun mempunyai rekod pertempuran yang baik. Menurut firma pengeluarnya, versi Pantsir S yang dipasang pada kenderaan tempur sedang dalam proses pembangunan.

Nota Editor: Artikel ini ialah artikel kiriman pembaca Patriots untuk dinaikkan di laman ini.


Jururawat Yang Digelar Malaikat Maut

Kerja jururawat memang bukan senang. Tubuh badan perlu cergas. Akal fikiran pula mesti tajam. Dan emosi wajib stabil. Amerika Syarikat dulu pernah bergegar kerana ada kes berangkaian melibatkan seorang jururawat.

Patutnya seorang jururawat kena usaha selamatkan nyαwα orang. Lain pula jadinya dalam kes Kristen Strickland, seorang anak kelahiran Fall River di Massachusetts. Zaman remaja Kristen memang penuh dengan masalah.

Keluarganya sedar sesuatu yang jelas: Kristen suka menipu dan mengμgμt orang. Pembohongan biasa bertambah kroηik hingga ke tahap Kristen suka memperdaya orang. Modus operandi Kristen adalah dengan cara μgμt akan bμημh diri (Phelps, 2003).

Gejala ini dianggap masalah waktu zaman remaja. Selepas mendapatkan rawatan psikiatri, Kristen menceburi bidang kejururawatan dan keluar daripada Kolej Komuniti Greenfield dengan ijazah yang melayakkannya bekerja di Pusat Perubatan Veteran Affairs (VAMC) pada tahun 1989. Buat sementara waktu, Kristen hidup bahagia: 1) kerja yang stabil dan 2) sudah berkahwin dengan Glenn Gilbert.

Angin Yang Datang Entah Dari Mana

Karier jururawat Kristen Gilbert (nama keluarga selepas berkahwin) nampak elok pada mulanya. Sampai masuk dalam majalah VA Practitioner pada April 1990, walhal masih setahun jagung. Prestasinya mungkin memuaskan hati, meskipun ramai pesακit dibawah penjagaannya pergi buat selamanya sampai Kristen mula digelar “malaikat mαμt”.

Kes kemαtiαn meskipun berulangan adalah perkara biasa dalam VAMC, selagi mana bukan kerana kecuaian pekerja kesihatan.

Selama beberapa tahun, VAMC tidak menghidu apa-apa yang “lain dari lain”. Tetapi sekitar tahun 1996, ada sesuatu yang jelas tidak kena. Pihak pengurusan berasa runsing bukan kerana kes-kes kemαtiαn.

Sebaliknya mereka keliru kenapa majoriti kemαtiαn berpunca daripada serαηgαη jantung. Kemudian tiga jururawat datang buat laporan pasal bekalan epinephrine yang semakin berkurangan tanpa sebab munasabah.

Untuk pengetahuan semua, epinephrine adalah ubat hormon yang digunakan untuk kes alahan yang boleh melonggarkan otot dalam saluran pernafasan (MedlinePlus, n.d.). Walau bagaimanapun, hormon ini mampu menaikkan kadar denyutan jantung. Suntikan epinephrine digunakan untuk menghidupkan semula jantung yang berhenti (Nall, 2018).

Jadi di sini, pembaca pun boleh menghidu sesuatu yang tidak kena – 1) kemαtiαn berpunca daripada serαηgαη jantung dan 2) bekalan epinephrine berkurangan tanpa audit. Ertinya, ada anggota VAMC sedang menyαlαhgunαkan ubat hormon ini.

Siasatan Yang Panas

VAMC tidak boleh berdiam diri. Kalau masalah ini dihidu wartawan tertentu, memang alamatlah. Lebih baik mereka sendiri yang siasat. Sekurang-kurangnya dapat kawal naratif. Lagipun mereka perlu mengamalkan etika berintegriti.

Siasatan mula mengupas aktiviti anggota – seorang demi seorang, sampailah Kristen Gilbert. Sedar dirinya semakin terhimpit, Kristian pun meletakkan jawatan dan pergi mendapatkan rawatan psikiatri berkali-kali dalam masa beberapa bulan. Kristen siap membuat panggilan kepada VAMC, untuk memberi αηcαmαη bo.m yang palsu (Gorlick, 2015).

Hasil siasatan VAMC mendapati Kristen pernah mengabaikan kes serαηgαη jantung seorang pesακit dengan sengaja. Kejadian ini berlaku pada 9 November 1995. Seminggu kemudain, Kristen buat hal lagi.

Atas gesaannya, seorang pelatih perubatan menggunakan peranti jantung (cardiac defibrillator). Padahal Kristen yang patut guna.

Kemudian Kristen bertanggungjawab dalam satu kes yang mana seorang kanak-kanak kelainan upaya terbακαr teruk kerana direndam dalam air panas (Cunningham, 2007).

Kristen memang tidak dapat lari daripada muka pengadilan. Pihak pendakwaan memulakan pertuduhan rasmi atas kemαtiαn empat orang… tetapi Kristen disyaki bertanggungjawab atas kemαtiαn lebih daripada 350 pesακit di VAMC.

Dan pada 14 Mac 2001, mahkamah menjatuhi hμkμmαn mαti selepas pihak juri mendapati Kristen bersalah. Seminggu kemudian, hμkμmαn ini diubah ke empat perintah peηjαrα seumur hidup.

Kalau ikut jadual, Kristen akan bebas pada tahun 2157. Tidak lama, 136 tahun saja lagi. Dan Kristen tidak berani memohon rayuan. Kerana Mahkamah Persekutuan membenarkan pihak pendakwaan minta hμkμmαn mαti jika kes dirayu semula (Pyrek, 2006).

Jadi senang cakap, acah-acah malaikat mαμt tidak berani berjumpa dengan malaikat mαμt sebenar.

Kalau anda berminat dengan kisah-kisah pembunuhan ini, kami nak cadangkan novel Thriller terbitan kami untuk dibeli. Ini merupakan novel Korea pertama yang diterjemahkan ke dalam Bahasa Melayu. Ayuh beli si Shopee kami: https://bit.ly/MK-The-Insect (TI)

RUJUKAN:

Cunningham, J. (2007). An Uninvited Guest: The Federal (ditapsikan) Penalty and the Massachusetts Prosecution of Nurse Kristen Gilbert. University of Richmond Law Review. 41 (4).

Gorlick, A. (2015, Oktober 4). (ditapiskan) Nurse Escapes (ditapiskan) Penalty. ABC News.

MedlinePlus. (n.d.). Epinephrine Injection.

Nall, R. (2018, September 29). What’s the Difference between Epinephrine and Norepinephrine? Heathline.

Phelps, W. (2003). Perfect (ditapiskan): A Female Serial (ditapiskan) (ditapiskan) Medicine – M. William Phelps.

Pyrek, K. (2006). Forensic Nursing. CRC Press.


Wanita Paling Tua Berusia 116 Tahun Di Amerika Ni Ada 125 Cicit! Apa Rahsianya?

Hester Ford tiada kena mengena dengan Gerald Ford atau Henry Ford. Beliau merupakan seorang rakyat marhaen yang namanya terpahat dalam muka buku sejarah. Kerana beliau dikurniakan usia yang sangat panjang.

Semasa beliau dilahirkan, Theodore Roosevelt baru saja menewaskan Alton B. Parker. Jerman pula masih mempunyai sebuah empayar.

British masih menguasai dunia dengan jaringan imperialisme. Selama 115 tahun Ford bernafas, menghirup udara segar meskipun ada zaman tersangat gelap: dua pan.demik, dua per.ang dunia, macam-macam kejadian…

Beliau membesar di Lancaster County dalam negeri South Carolina, Amerika Syarikat.

Meskipun kecil, kota ini (dinamakan sempena sebuah keluarga diraja British) mempunyai sumbangan yang besar. Presiden Andrew Jackson dipercayai membesar di kota ini.

Malah Charles Duke yang mendarat di Bulan juga dilahirkan di Lancaster. Cuma tidak pasti jika Hester pernah berjumpa Charles.

Perjalanan Hester ke alam dewasa bermula ketika beliau masih muda iaitu 14 tahun. Beliau dijodohkan dengan John Ford dan setahun kemudian melahirkan anak sulung. John bekerja di sebuah kilang besi, sementara Hester menjadi suri rumah yang bekerja dalam sebuah ladang.

Inilah gaya kehidupan sebuah keluarga marhaen di South Carolina. John mampu menyara keluarganya dengan gaji pekerja kilang. Dan Hester pula melahirkan 12 orang anak, sebelum mereka berpindah ke North Carolina pada tahun 1953.

Rahsia Hidup Seorang Warga Platinum

Keluarga Ford betul-betul meninggalkan Lancaster. Ladang perusahaan Hester selama ini dijual, dan mereka membeli sebuah rumah di antara Interstate 77 dan Interstate 85 di bandar Charlotte (Janes, 2021).

Tetapi John Ford meninggal dunia pada tahun 1963, dan Hester tidak berkahwin lain sampai sudah.

Hester menetap di rumah yang sama tanpa menghiraukan luahan hati kaum keluarganya. Ramai (terutamanya anak Hester) sebenarnya risau. Mana tidaknya, seorang warga emas yang selalu duduk seorang.

Tetapi percaya atau tidak, Hester tidak pernah jatuh sa.kit sampai perlu digegaskan ke hospital. Mungkin itulah rezeki paling besar anak-anaknya, kerana tidak perlu tengok ibunda mereka dalam wad.

Usia Hester yang panjang menarik perhatian saintis. Melalui kajian terperinci, saintis memperolehi teori menarik. Kerana Hester dipercayai mempunyai sel imun yang lebih tinggi daripada orang lain.

Sel ini bernama CD4 CTL, katanya sangat membantu dalam melindungi Hester daripada sebarang peny.akit (Hashimoto, et al., 2019). Kajian lain pula mengenal pasti faktor genetik di sebalik usia panjang (Rettner, 2015).

Namun seperti yang boleh dibayangkan sendiri, genetik dan imuniti sahaja tidak cukup untuk menjaminkan usia panjang.

Faktor psikologi dan gaya hidup turut memainkan peranan. Sesetengah kajian mengenal pasti kebahagiaan jiwa sebagai salah satu keperluan untuk hidup lama.

Sesiapa yang optimis dalam hidup secara statistik hidup lebih lama berbanding golongan kerap berprasangka buruk. Kerana pemikiran optimis menjauhi diri daripada penya.kit. Makanan turut menjadi penentu.

Dan seorang cucu berkongsi bahawa Hester selalu bersarapan dengan lempeng atau oat, sebelum menjamah sosej atau bacon dengan sebiji telur dan sepot.ong pisang (Lanese, 2021).

Keluarga Ford Yang Bahagia

Pemergian John Ford pada tahun 1963 tidak mengubahkan apa-apa. Hester ketika itu masih “separuh usia”, masih sedia untuk bergagah dalam hidup ini. Beliau dikurniakan 12 orang anak, yang turut beranak-pinak.

Pada kemuncak hidupnya, Hester mempunyai sebuah keluarga besar: 12 anak, 68 cucu, 125 cicit dan sekurang-kurangnya 120 piut, cukup untuk membuat kampung sendiri jika semua masih hidup.

Menurut seorang cicit bernama Tanisha Patterson-Powe, jiwa Hester penuh dengan kasih sayang.

Hester sentiasa menjadi tiang utama yang mencurahkan restu dan sokongan pada kaum keluarganya. Walau bagaimanapun, otak Hester sudah menunjukkan simton nyanyuk semasa beliau berumur 113 tahun.

Keadaan ini tidak menjadi penghalang untuknya – kerana Hester masih mampu membaca kitab Bibel dengan lancar.

Hester meninggal dunia pada tahun 20 April 2021. Pada penghujung usianya, ada dua perkara sahaja yang amat dititik beratkan: agama dan keluarga.

RUJUKAN:

Hashimoto, K., et al. (2019). Single-cell transcriptomics reveals expansion of cytotoxic CD4 T cells in supercentenarians. PNAS. 116 (48): 24242-24251.

Janes, T. (2021, April 18). Charlotte woman, who was oldest living American and had 125 great-grandchildren, has (ditapiskan). Charlotte Observer.

Lanese, N. (2021, April 22). Oldest American, Hester Ford, (ditapiskan), leaving 120 great-great-grandchildren. Live Science.

Rettner, R. (2015, Disember 18). Living to 100: New Genes for Longevity Found. Live Science.


Makam Terracota China

Jauh terletak di Xian China, terdapat sebuah makam yang sehingga hari ini masih dibicarakan oleh seluruh dunia dengan penuh kekaguman yang tiada tandingnya. Itulah makam yang dimiliki oleh seorang maharaja pertama yang menyatukan seluruh China, dikira sebagai salah satu daripada makam maharaja yang paling besar di dunia, dengan struktur ajaib berbentuk piramid dan barang yang dikuburkan bersama dengan maharaja ini.

Sejarah bercerita kepada kita bahawa makam ini ditemui pada tahun 1974 secara kebetulan oleh petani yang sedang menggali perigi sebelum menjumpai sejumlah besar serpihan tembikar. Penemuan ini kemudian dikesan oleh seorang pegawal kerajaan yang berkhidmat sebagai pelindung artifak budaya China telah menyedari bahawa penemuan tembikar itu bukan calang-calang penemuan lalu melaporkan kepada kerajaan.

Daripada laporannya, maka bermulalah penemuan-penemuan seperti Patung Tanah Liat yang berupa tentera purba zaman Chna serta patung kuda yang diperbuat daripada tembikar. Penemuan ini telah menggemparkan dunia kerana benda seumpama ini adalah pertama kali dilihat oleh dunia. Sehingga hari ini, yang telah dijumpai selepas proses cari gali yang panjang, sebanyak 500 patung tanah liat tentera Dinasti Qin dijumpai bersama dengan 18 buah pedati perang yang diperbuat daripada kayu dan juga patung kuda yang diperbuat daripada tembikar.

Tinggi setiap patung tanah liat itu ialah 1.8 meter setiap satu daripadanya, dan yang paling mengejutkan adalah setiap wajah setiap patung adalah wajah yang berbeza! Tiada satu patung yang mempunyai wajah yang seiras memberitahu kepada kita bahawa sesungguhnya, tenologi pahatan ketika 2000 tahun yang lalu pada zaman Dinasti Qin itu sudah maju!

Kenapa makam ini dibina dan siapakah yang bertanggungjawab disebalik pembinaannya? Orangnya tidak lain dan tidak bukan ialah Shi Huangdi, maharaja pertama yang menyatukan seluruh China pada tahun 246 SM sehingalah siap 208 SM! Usianya kira-kira 400 tahun lebih muda daripada tapak arkeologi Sungai Batu, yang merupakan tapak terawal Tamadun Melayu. Selepas menyatukan seluruh China, maka antara projek-projek hebat Shi Huangdi ialah membina sebuah makam persediaan untuknya menghadapi kehidupan yang akan datang, agar dia boleh kekal menjadi raja ketika di alam selepas kematian.

Sebab itu kalau kita meneliti makam tersebut seperti mana yang dicatatkan oleh Sima Qian di dalam bukunya Record Of The Grand Historian di mana di dalamnya tercatat sebuah autobiografi untuk maharaja pertama China ini. Menurut Sima Qian, makam ini dibina oleh 700 ribu lelaki yang dikerah dari segenap empayar Shi Huang Di. Mereka telah menggali tiga tingkat lapisan dan menuangkan gangsa pada di luar keranda Shi Huang Di. Pemandangan istana berserta lebih 100 buah Menara dibina di dalamnya. Makam itu juga dibina perangkap panah dan panah itu akan menembak secara automatik sesiapa yang menjejakkan kakinya ke dalam makam ini.

Beratus-ratus sungai yang airnya diperbuat daripada merkuri juga dibina dalam ini, melambangkan Sunga Yangtze dan Sungai Kuning yang terkenal dalam legenda China. Dikatakan juga bahawa setiap gundik Shi Huangdi turut ditanam hidup-hidup di dalamnya demi menemani Shi Huangdi yang dimakamkan disitu. Bahkan setiap jurutera yang mencipta perangkap-perangkap dan pelan makam itu turut dimakamkan bersama Shi Huangdi kerana tidak mahu rahsia harta karun yang ditanamkan bersama Shi Huangdi diketahui dan rahsia menceroboh makam itu terbongkar.

Kajian moden mengatakan bahawa kawasan makam itu seluas lebih 56 kilometer persegi. Makam itu berbentuk piramid. Dasar makam itu sepanjang 350 meter, selebar 345 meter dan setinggi 76 meter. Bahkan turut dijumpai 500 buah makam iringan yang terdiri dari para gundik Shi Huangdi dan juga pembina makam itu.

Malangnya demi menjaga makam itu dan kekurangan teknologi cari gali yang dimimiliki oleh kerajaan China, maka kerajaan China terpaksa menghentikan proses cari gali. Walaupun betapa kejamnya Shi Huangdi mahu membina makam ini, namun kewujudan makam itu adalah lambang keagungan Tamadun China pernah capai suatu masa dahulu.